
Studii 


Statul de drept. Semnificaţii constituţionale, 
aspecte istorice și contemporane 


| Scurte considerații privind 


noţiunea statului de drept 

În prezent „statul de drept” este tot mai mult invocat ca o 
condiţie pe care orice societate democratică, inclusiv 
România, trebuie să o îndeplinească. De aceea, ne 
propunem în acest studiu, prin succinte consideraţii să 
explicităm acest concept şi să-l aplicăm la realităţile 
constituţionale, legislative, sociale şi politice ale României. 
Prin noţiunea de atribute ale statului se înţeleg dimensiunile 
lui definitorii astfel cum rezultă din dispoziţiile constituţionale, 
ca expresie a voinţei politice şi determinate de regimul politic 
şi în acelaşi timp valori de principiu ale ordinii constituţionale. 

Statul de drept, pluralismul, democraţia, societatea civilă, 
sunt incontestabil valori universale ale gândirii şi practicii 
politice contemporane şi se regăsesc exprimate normativ şi 
în Constituţia României, dar şi în documentele internaţionale. 
Atributele statului configurează calitatea acestuia de subiect 
de drept constituţional şi definesc puterea, dar şi raporturile 
complexe dintre stat şi cetăţeni şi celelalte subiecte de drept 
constituţional. Atributele statului român reglementate 
normativ în dispoziţiile art. 1 alin. (3) din Constituţia 
României: 1. stat de drept; 2. stat social; 3. stat pluralist; 4. 
stat democratic. 

Statul de drept este unul dintre cele mai discutate 
concepte ale dreptului constituţional şi este indiscutabil legat 
de trecerea de la dreptul statului la statul dreptului. În 
literatura de specialitate s-au afirmat uneori opinii 
contradictorii, potrivit cărora statul de drept corespunde unei 
necesităţi antropologice sau că este un mit, un postulat şi o 
axiomă, iar pe de altă parte, statul de drept este un 
pleonasm, un nonsens juridic. Conceptul statului de drept 
reprezintă o realitate constituţională a cărei fundament se 
regăseşte în mecanismele exercitării puterii statale, în 
raporturile dintre putere şi libertatea fiecărui individ al 
societăţii şi în aplicarea principiului legalităţii la întreaga 
activitate statală, dar şi la comportamentul fiecărui membru 
al societăţii. 

Statul de drept s-a format şi s-a răspândit în raport cu trei 
mari modele: 

1. Modelul englez „rule of law” se caracterizează prin 
limitarea puterii monarhului și prin conservarea puterii 
Parlamentului, ceea ce în planul dreptului constituţional 
înseamnă: 

a) restrângerea prerogativelor monarhului şi 
recunoaşterea lor unei puteri constituite prin normele 
dreptului pozitiv; 

b) necesitatea fondării actelor executivului direct sau 
indirect pe autoritatea Parlamentului; 

c) obligaţia tuturor subiectelor de drept să se supună legii 
jurisdicției. 

2. Concepţia germană pune accentul pe necesitatea de a 
asigura legalitatea în administraţie şi controlul jurisdicţional 
al acesteia; 


Restituiri Pitești nr. 1/2019 





dr. Marius ANDREESCU 


3. Concepţia franceză consideră statul de drept ca un stat 
legal, care proclamă şi apără principiul legalităţii. 

În sintagma stat de drept sunt implicate două aspecte ale 
juridicului, aparent contradictorii, dar totuşi complementare: 
normativitatea şi ideologia. În planul normativității, statul de 
drept apare ca un principiu structural al Constituţiei alături de 
alte atribute esenţiale ale statului, materializând valori 
fundamentale pe care se bazează existenţa societăţii şi a 
statului. Din punct de vedere normativ, exigenţele statului de 
drept se manifestă într-un dublu sens: 

a) sensul formal exprimă cerința ca statul să respecte 
legile, să se subordoneze strict regulilor juridice care au ca 
obiect modul de alcătuire a organelor statului, atribuţiile şi 
funcţiile ce le revin; 

b) sensul material — cerința ca organele statului, 
exercitându-şi atribuţiile, să respecte garanţiile juridice 
privind exercitarea drepturilor şi libertăţilor fundamentale ale 
cetăţenilor. 

În planul ideologiei, statul de drept conferă un sistem logic 
de idei, prin care oamenii îşi reprezintă societatea, statul, în 
toate manifestările sale şi prin care se conferă legitimitate 
statului. Sintagma „stat de drept” nu este un simplu concept 
logic, ci exprimă o necesitate fundamentală de ordin 
constituţional potrivit căreia: 

a) dreptului îi este indispensabil statul pentru a-i crea 
normele şi pentru a asigura finalitatea şi eficacitatea 
normelor juridice; 

b) statului îi este indispensabil dreptul pentru a exprima 
puterea, prin instituirea unui comportament general şi 
obligatoriu. 

În esenţă, statul de drept exprimă o condiţie cu privire la 
putere, o mişcare de raţionalizare a acesteia, dar şi o nouă 
concepţie cu privire la drept, la rolul şi funcţiile acestuia. 
Profesorul Tudor Drăganu, în lucrarea sa „Introducere în 
teoria şi practica statului de drept”, propune o interesantă şi 
cuprinzătoare definiţie a acestui concept de drept consti- 
tuţional: „Statul de drept este considerat acel stat care 
organizat pe baza principiului separaţiilor puterilor statului, în 
aplicarea căruia justiţia dobândeşte o reală independenţă şi 
urmând prin legislaţia sa promovarea drepturilor şi libertăţilor 
inerente naturii umane, asigură respectarea strictă a 
reglementărilor sale de către ansamblul organelor lui, în 
întreaga lor activitate”. Definiţia redă principalele elemente 
ale statului de drept — separaţia puterilor, ca realitate a 
activităţii statale, aplicarea principiului legalităţii în activitatea 
tuturor organelor statului, respectarea şi garantarea 
drepturilor fundamentale ale omului. Tot din această definiţie 
rezultă trăsăturile de bază ale statului de drept, respectiv: 

a) libertăţile persoanei umane reclamă garanţii ale 
securităţii şi dreptăţii prin primatul dreptului şi în special al 
Constituţiei; 

b) moderarea executării puterii reclamă organizarea şi 
adaptarea funcţiilor organelor etatice şi un sistem normativ 
ierarhizat. 

II Condiţiile statului de drept 

În documentul final al Reuniunii de la Copenhaga din 
1990 s-a precizat că statul de drept nu înseamnă pur şi 
simplu o legalitate formală, iar în Carta de la Paris din 1990 
statul de drept este prefigurat nu doar în raport cu drepturile 
omului, ci şi cu democraţia, ca unic sistem de guvernământ. 
Din coroborarea principiilor înscrise în documentele 
internaţionale, precum şi în raport cu doctrina de drept 
constituţional, considerăm ca fiind condiţii sau caractere ale 
statului de drept, următoarele: 

1. acreditarea unei noi concepţii cu privire la stat, 
îndeosebi sub următoarele aspecte: natura voluntară sau 
consensuală a statului, delimitarea statului de societatea 
civilă, responsabilitatea statului şi a autorităţilor ce îl 
alcătuiesc şi moderarea constrângerii ca mijloc de intervenţie 
a statului în societate prin forme adecvate şi rezonabile; 

2. valorificarea raţiunilor şi mecanismelor principiului 
separaţiilor puterilor în stat; 

3. instaurarea şi aprofundarea unei autentice şi reale 
democraţii; 

4. instituţionalizarea şi garantarea drepturilor şi libertăţilor 
omului şi cetăţeanului; 

5. instaurarea unei ordini juridice coerente şi ierarhizată şi 
a unui domeniu al legii. 

Funcţionalitatea şi coerenţa sistematică a statului de drept 
trebuie asigurată prin câteva sisteme de reglare, respectiv: 

a) controlul politic care se realizează de către Parlament, 
ca una dintre funcţiile lui esenţiale, prin mijloace instituţionale 
variate; 

b) controlul administrativ care se înfăptuieşte în sistemul 
organelor administraţiei publice, fie la iniţiativa acestora fie la 
iniţiativa cetăţenilor; 

c) controlul jurisdicţional asupra legalităţii actelor 
administrative, încredinţat fie instanţelor de drept comun fie 
instanţelor specializate; 

d) controlul constituţionalităţii legilor; 

e) controlul respectării drepturilor şi libertăţilor 
fundamentale prin intermediul organelor autorităţii şi puterii 
judecătoreşti; 

f) procedura de conciliere şi control, care se realizează 
prin instituţia „ombudsmanului” sau Avocatul Poporului; 

9) accesul liber la justiţie şi organizarea activităţii de 
judecată în mai multe grade de jurisdicție. 

Consacrarea statului de drept în Constituţia României, se 
realizează nu numai prin art .1 alin 3 teza l-a, dar şi prin 
numeroase alte dispoziţii constituţionale care exprimă 
conţinutul acestui principiu de organizare şi exercitare a 
puterii într-o societate democratică. Amintim în acest sens 
dispoziţiile art art. 16 alin. (2), care prevăd că nimeni nu este 
mai presus de lege şi cele ale art. 15 alin. (2) care proclamă 
principiul neretroactivităţii legii, principii esenţiale pentru 
întreaga construcţie a statului de drept. Conţinutul statului de 
drept este exprimat în mod deosebit în dispoziţiile 
constituţionale privind separaţia şi echilibrul puterilor în stat, 
precum şi cele referitoare la organizarea, funcţionarea şi 
atribuţiile instituţiilor statului. Prevederile se referă la 
drepturile, libertăţile şi îndatoririle fundamentale ale cetă- 
țenilor, la mecanismul separaţiilor puterilor, la pluralism, la 
accesul liber la justiţie, independenţa instanţelor 
judecătoreşti, precum şi cele referitoare la organizarea şi 
funcţionarea controlului parlamentar, administrativ şi 
jurisdicţional. Pot fi considerate ca fiind o expresie normativă 

constituţională a conţinutului şi cerinţelor statului de drept. 
Statul de drept nu reprezintă un stat a cărui esenţă este 
epuizată prin reglementările constituţionale şi prin alte acte 
normative, la un moment dat. Statul de drept nu este exclusiv 
o instituţie a dreptului constituţional, ci trebuie să devină o 
realitate, regăsită la nivelul conduitei fiecărui subiect de 
drept, fie el organ al statului sau simplu cetăţean. Aceasta 
înseamnă şi presupune un proces evolutiv complex la care 
să participe toate structurile societăţii şi în acelaşi timp un 
proces de perfecţionare în plan ideologic şi moral, cu scopul 
perfecţionării activităţii organelor statului şi instaurarea 
efectivă a principiului legalităţii, formarea unui comportament 
civic în spiritul respectării legii şi a valorilor fundamentale ale 
democratismului. 

Constituţia României stabileşte, în conţinutul 
normativ, şi principalele garanţii ale statului de drept: 

a) regimul constituţional, adică stabilirea în Constituţie a 
principiilor fundamentale de organizare şi activitate a celor 
trei puteri. Stabilirea regimului juridic aplicat revizuirii 
Constituţiei; 

b) legitimitatea populară directă sau indirectă a organelor 
statului şi autorităţilor publice; 

c) asigurarea supremaţiei Constituţiei printr-un control 
politic sau jurisdicţional, ca şi asigurarea supremaţiei legii 
faţă de celelalte acte normative; 

d) exercitarea drepturilor şi libertăţilor fundamentale să nu 
poată fi restrânsă decât temporar, numai în situaţii expres 
determinate, proporţional cu împrejurarea care justifică 
restrângerea şi fără a se suprima însuşi dreptul sau 
libertatea fundamentală; 

e) independenţa şi imparţialitatea justiţiei. 

Astfel, art. 21 alin. (2) din Constituţia României stipulează 
că nici o lege nu poate îngrădi accesul liber la justiţie a unei 
persoane, pentru apărarea drepturilor, a libertăţilor şi 
intereselor legitime!. Este una dintre cele mai importante 
condiţii ale statului de drept deoarece justiţia este cea mai 
importantă instituţie, care prin imparţialitate şi independenţă 
poate garanta: supremaţia Constituţiei şi a legii; drepturile, 
libertăţile şi interesele legitime ale cetăţenilor; poate controla 
puterea statală şi cenzura excesul de putere; garantează 
echilibrul funcţional dintre autorităţile statului. 

Fără a intra în amănunte, deoarece dorim să rămânem în 
cadrul mai larg academic, subliniem că adoptarea unor 
acte normative, legi şi ordonanţe, care prin măsurile dispuse 
pot periclita grav independenţa şi imparţialitatea justiţiei 
sau abdică de la imperativul realizării interesului public în 
favoarea intereselor de grup sau personale, constituie 
aspecte concrete ale încălcării cerințelor statului de drept. 
Este ceea ce se întâmplă în prezent la noi în ţară. Criticile 
formulate la adresa actualei guvernări le considerăm 
întemeiate deoarece unele dintre actele de guvernare care 
vizează direct sau indirect justiţia reprezintă, în mod evident, 
o ingerinţă nepermisă în garanţiile de independenţă şi 
imparţialitate a instanţelor şi magistraţilor şi un exemplu de 
exces de putere din partea Parlamentului şi Guvernului. 


său 


III Aplicarea principiului 
proporționalităţii la organizarea 
statală a puterii 

Din complexitatea problematicii statului de drept ne 


referim în cele ce urmează la aplicarea implicită în 
dispoziţiile constituţionale privind organizarea statală a 

puterii a principiului proporţionalităţii. Acest principiu este 
exprimat explicit în Constituţia României numai în 
dispoziţiile art. 53, dar e regăsit implicit şi în alte 
reglementări constituţionale, aşa cum s-a subliniat în 
literatura de specialitate. Principiul constituţional al 
proporţionalităţii este o sinteză a altor principii ale dreptului 
şi exprimă ideile de echitate şi corecta adecvare a 
măsurilor dispuse de stat la scopul urmărit. Considerăm că 
este un criteriu în raport de care puterile statului sunt 
organizate într-un stat de drept deoarece prin aplicarea sa 
se realizează echilibrul dinamic şi funcţional în diversitatea 
instituţională a sistemului statal. Subliniem şi faptul că acest 
principiu conferă legitimitate şi nu numai legalitate deciziilor 
statale şi este un criteriu deja utilizat în jurisprudenţă prin 
care se realizează demarcaţia dintre exercitarea puterii în 
limitele conferite de Constituţie şi de legi, respectiv excesul 
de putere în activitatea organelor statului în situaţiile în care 
deciziile statale au aparenţa legalităţii dar nu sunt şi 
legitime deoarece nu sunt adecvate scopului urmărit definit 
de normele constituţionale sau din legislaţia secundară. 

Considerăm că principiul constituţional al proporţionalităţii 
poate fi considerat o cerinţă a statului de drept. În cele ce 
urmează analizăm în succinte considerente aplicarea 
principiului proporţionalităţii la organizarea statală a puterii 
în țara noastră, aşa cum rezultă explicit sau implicit din 
dispoziţiile constituţionale în materie. 

Principiul separaţiei puterilor în stat, considerat a fi un 
fundament al democraţiei, este în acelaşi timp o reflecţie 
asupra moderării şi raţionalizării puterii statale. „Punerea în 
echilibru a acestor puteri prin distribuirea judicioasă a 
atribuţiilor şi înzestrarea fiecăreia cu mijloace eficiente de 
control asupra celorlalte, stăvilind astfel tendinţa inerentă a 
puterii umane de a acapara întreaga putere şi de a abuza de 
ea este condiţia armoniei sociale şi garanţia libertăţii 
umane”. În forma sa clasică, elaborat după cum se ştie prin 
contribuţia hotărâtoare a lui Montesquieu, principiul 
separaţiei puterilor în stat afirmă că în orice societate există 
trei puteri distincte: puterea legislativă, executivă şi 
judecătorească. Aceste trei puteri trebuie să fie exercitate de 
organe separate şi independente unele de altele. Scopul 
acestei diviziuni este acela ca puterea să nu se concentreze 
la un singur organ al statului, care ar avea tendinţa firească 
să abuzeze de prerogativele încredințate. „Pentru a nu se 
putea abuza de putere, trebuie ca, prin aşezarea lucrurilor, 
puterea să oprească puterea” — spune Montesquieu. 
Totodată, divizarea puterii statale este necesară pentru a fi 
respectate drepturile şi libertăţile individuale, astfel încât o 
putere să se opună celeilalte şi să se creeze în locul unei 
forţe unice un echilibru de forţă. Pentru a se realiza aceste 
deziderate, organele statului trebuie să fie independente 
unele de altele, în sensul că niciunul nu poate să exercite 
funcţia încredinţată celuilalt. În consecinţă, nu este posibil ca 
un organ al statului să fie subordonat altuia, în condiţiile în 
care exercită o putere separată. 

În doctrină s-a afirmat că: „Teoria separaţiei puterilor este 
în realitate o justificare ideologică a unui scop politic foarte 
concret: slăbirea puterii guvernanţilor, în ansamblu, 
limitându-i pe unii prin alţii. Se consideră că separaţia 
puterilor comportă două aspecte bine conturate”: 

a) separaţia parlamentului vizavi de guvern; 

b) separaţia jurisdicţiilor în raport cu guvernanţii, fapt ce 
permite controlul acestora prin judecători independenţi“. 

Teoria şi principiul separaţiei puterilor în forma sa clasică 
au fost criticate în doctrină. „Eroarea lui Montesquieu — scria 

Carre de Malberg — este cu siguranţă aceea de a fi crezut că 
este posibil să regleze jocul puterilor publice prin separarea 
lor mecanică şi, într-un anume fel matematică, aceasta, ca şi 
cum problemele organizării statului ar fi susceptibile de 
rezolvare prin procedee de o asemenea rigoare şi precizie”3. 

În doctrină au fost semnalate şi alte inadvertenţe şi limite, 
dintre care amintim: din terminologia folosită nu rezultă cu 
claritate dacă prin putere trebuie să se înţeleagă un „organ 
de stat” sau o „funcţie”; puterea este unică şi indivizibilă şi 
aparţine unui singur titular — poporul. De aceea nu se poate 
vorbi de diviziunea puterilor, ci, eventual de distribuirea 
funcţiilor pe care le implică exercitarea puterii; separarea 
puterilor, concepută sub forma opoziţiei dintre acestea, este 
de natură să blocheze funcţionarea autorităţilor statului. Nu 
este posibil ca exerciţiul suveran a integralităţii fiecăreia 
dintre funcţiile etatice să fie atribuit unei autorităţi sau unui 
grup de autorităţi distincte. Nici unul dintre organele statului 
nu exercită în integralitate o funcţie şi în consecinţă organele 
etatice nu pot fi separate rigid, funcţional; în majoritatea 
sistemelor constituţionale, ca urmare a existenţei partidelor 
politice, problema reală nu este a separării puterilor, ci a 
raportului dintre majoritate şi minoritate sau altfel spus, dintre 
guvernanţi şi opoziţie. Nu există o relaţie antagonică între 
parlament şi guvern. Un guvern care dispune de o majoritate 
parlamentară va lucra în strânsă asociere cu parlamentul, 
fapt ce este considerat într-un stat modern condiţia eficienţei 
lor; funcţia legislativă nu este egală cu funcţia executivă. 
Executarea legii este prin definiţie subordonată legiferării. 
Dacă cele două funcţii se află în raporturi ierarhice, atunci în 
aceleaşi raporturi se află şi organele care îndeplinesc 
respectivele funcţii. 

Trebuie subliniat şi faptul că, în doctrină, se vorbeşte tot 
mai mult de un declin al puterii legislative în favoarea 
executivului; separaţia puterilor nu rezolvă problema 
garantării drepturilor fundamentale ale omului. Justiţia 
constituţională este principalul garant al respectării 
drepturilor fundamentale, dar aceasta nu îşi găseşte locul în 
schema clasică a separaţiei puterilor în stat*. 

În cazul teoriei separaţiei puterilor în stat s-a spus că 
„mitul” depăşeşte cu mult realitatea. În fapt, este vorba de 
încrederea dogmatică de a impune realităţii concrete un 
cadru teoretic şi abstract preconstituit?. Criticile formulate, 
dar şi tendinţele de modernizare nu pot avea drept 
consecinţă abandonarea acestui principiu. „Marea forță a 
teoriei separaţiei puterilor în stat — spunea profesorul loan 
Muraru — constă în fantastica sa rezonanţă socială, politică şi 
morală6. Nu trebuie uitat că principiul este consacrat, explicit 
sau implicit în constituţiile statelor democratice. Din 
perspectiva temei noastre de cercetare, prezintă importanţă 
modul în care se concepe autonomia autorităţilor statului şi 
raporturile dintre acestea, pentru a se preveni separatismul 
şi rigiditatea. 

Mitul separării absolute a puterilor este în fapt, spune 
Carre de Malberg, inconciliabil, „cu principiul unităţii statului 
şi a puterilor sale”7. Voința statului, continuă el, fiind cu 
necesitate una singură, trebuie ca să se menţină între 
autorităţile care deţin diferitele puteri o anumită coeziune, 
fără de care statul ar risca să fie hărțuit, divizat şi distrus prin 
presiunile opuse la care ar fi supus. Este deci imposibil să se 
conceapă că în stat puterile sunt egale. „lată de ce, în orice 
stat, chiar în acelea în a căror Constituţie se spune că se 
bazează pe teoria lui Montesquieu şi urmăresc o anumită 
egalizare a puterilor, se va găsi, în mod invariabil, un organ 

suprem, care să le domine pe toate celelalte şi care să 
realizeze astfel unitatea statului”8. După cum afirmă autorul, 
nu este vorba atât de separație, ci mai degrabă de „gradarea 
puterilor”. Ar exista deci o putere unică ce s-ar manifesta mai 
întâi prin acte de voinţă iniţială — puterea legislativă — şi s-ar 
exercita la un nivel inferior prin acte de executare a legilor — 
puterea executivă. 

Rezultă de aici că puterile statului sunt inegale, dar acest 
fapt nu poate avea semnificaţia unei subordonări şi nici nu 
poate să permită excesul de putere. „Statul înseamnă şi 
forţă, de aici riscul de a scăpa de sub controlul titularului, de 
a se considera chiar el titularul puterii”? Totodată, o 
funcţionare coerentă a organelor statale, nu este posibilă, 
nici de conceput, dacă nu există unele relaţii între ele. S-a 
spus că, în condiţiile existenţei partidelor politice şi al 
accesului acestora la putere, „problema reală nu este aceea 
a raporturilor dintre puterile instituţionalizate, ci a raporturilor 
dintre majoritate şi minoritate, dintre guvernământ şi opoziţie, 
mai ales atunci când guvernământul provine dintr-o 
majoritate parlamentară, confortabilă şi omogenă şi se 
sprijină pe ea”10. într-un sens mai larg, trebuie subliniat că 
democraţia generează o majoritate care conduce, 
impunându-şi voinţa şi valorile ei minorităţilor, însă şi acestea 
trebuie să aibă posibilitatea să se exprime şi drepturile lor 
trebuie să fie respectate. Realizarea echilibrului democratic 
şi funcţional între majoritate şi minorităţi este soluţia pentru a 
evita ceea ce în doctrină se numeşte „tirania majorităţii”. 
Puterea nedivizată - afirma Giovani Sartori — este 
întotdeauna o putere excesivă şi primejdioasă. Astfel, tirania 
majorităţii, relevantă din perspectivă constituţională, se 
defineşte în funcţie de drepturile minorităţii, mai ales dacă 
dreptul la opoziţie este respectat sau null. Problema 
principală în acest context este ca minoritatea sau 
minoritățile să aibă dreptul de a se opune, să aibă dreptul la 
opoziţie. 

Raportul dintre majoritate şi minoritate implică analiza 
interacțiunii foarte complexe între cei care guvernează şi cei 
guvernaţi. Interacțiunea constă într-un proces pe mai multe 
niveluri, în care majorităţile şi minoritățile concrete se 
materializează în diverse moduri şi la diferite niveluri. Regula 
care permite funcţionarea unui astfel de sistem complex al 
democraţiei este aplicarea principiului majorităţii în luarea 
deciziei. Totuşi, Hamilton sesiza foarte bine: „Oferiţi întreaga 
putere celor mulţi şi ei îi vor oprima pe cei puţini. Daţi 
iile putere celor puţini, iar aceştia îi vor oprima pe cei 
mulţi” 2, Aşadar, problema este aceea de a se evita 
acordarea întregii puteri celor mulţi sau celor puţini, prin 
distribuirea acesteia, prin alternanță şi/sau în acelaşi timp 
majorităţilor şi minorităţilor. 

Prin urmare, pentru a se evita dogmatismul, pentru a se 
răspunde acestor probleme ale realităţilor sociale, politice şi 
statale, este nevoie de o reconsiderare a teoriei separaţiei 
puterilor în stat din perspectiva principiului proporţionalităţii. 
Ideea fundamentală a fost deja enunțată: moderarea puterii 
şi echilibrul în exercitarea puterii care reflectă de fapt, într-o 
oarecare măsură, echilibrul forţelor sociale13. Atunci când se 
discută despre conţinutul şi sensurile separaţiei puterilor, 
este vorba mai puţin de separare, cât mai ales de echilibrul 
puterilor 14. Punerea în echilibru a puterilor în stat, prin 
distribuirea judicioasă a atribuţiilor şi înzestrarea fiecăreia cu 
mijloace eficiente de control asupra celorlalte, stăvilind astfel 
tendinţa de a acapara întreaga putere şi de a abuza de ea, 
reprezintă în esenţă aplicarea principiului proporţionalităţii la 

organizarea puterii statale. Aceasta este condiţia armoniei 
sociale şi garanţia libertăţii umane chiar dacă, până în 
prezent, în literatura de specialitate nu s-a realizat o referire 
explicită la principiul proporţionalităţii, acesta rezultă din 
contextul susţinerii unor autori: „Aşadar, greutate şi 
contragreutăţi în talerele puterilor pentru ca nici una dintre 
acestea să nu le domine pe celelalte. N-ar fi deci vorba, atât 
de o separație a puterilor cât mai ales de relativa lor 
autonomie şi dependenţa lor reciprocă: echilibrul 
puterilor” 15. Regândind principiul separaţiei puterilor din 
perspectiva principiului constituţional al proporţionalităţii, se 
poate răspunde, în opinia noastră, la toate problemele 
enumerate mai sus. 

Principiul separaţiei şi echilibrului puterilor în stat nu a fost 
consacrat în mod explicit în Constituţia României, înainte de 
revizuirea acesteia, în anul 2003, dar, din analiza textelor 
constituţionale, doctrina a putut constata că echilibrul 
puterilor în stat, ca principiu, se regăsea în conţinutul 
normelor Constituţiei 16. Prin Legea de revizuire, 
constituantul derivat român a consacrat expres acest 
principiu, făcând referire nu numai la separaţia puterilor, dar 
şi la echilibrul dintre acestea: „Statul se organizează potrivit 
principiului separaţiei şi echilibrului puterilor — legislativă, 
executivă şi judecătorească - în cadrul democraţiei 
constituţionale” [art. 1 alin. (4)]. 

Necesarul echilibru între autorităţile statului este expresia 
principiului proporţionalităţii aplicat în materia organizării 
sistemului instituţional al puterii din România. Autorităţile 
statului nu sunt egale şi nici independente în sens absolut. 
Echilibrul pe care îl implică un raport de proporţionalitate se 
bazează pe diferenţe dar şi interrelaţii care să permită 
funcţionarea sistemului instituţional, în aşa fel încât să se 
evite concentrarea excesivă a puterii sau a exerciţiului 
acesteia, precum şi excesul de putere, mai ales prin 
încălcarea drepturilor şi libertăţilor fundamentale ale omului. 
Finalitatea raportului de proporţionalitate dintre autorităţile 
publice o reprezintă „stabilirea unor corelaţii echilibrate între 
guvernanţi şi guvernaţi, în respectul libertăţilor publice”17. 

Ne vom referi la unele dintre reglementările 
constituţionale privind sistemul instituţional statal român, 
care reflectă principiul proporţionalităţii: 

A. Elemente de diferență dintre autorităţile statului, 
semnificând autonomia fiecărei categorii de organe şi poziţia 
acestora în cadrul sistemului: autorităţile publice sunt 
reglementate distinct prin normele cuprinse în Titlul al III-lea 
din Constituţie. Este vorba de cele „trei puteri clasice” în 
ordinea tradiţională: puterea legislativă, executivă şi 
judecătorească. Constituţia conferă Parlamentului o anumită 
preeminenţă în raport cu celelalte autorităţi statale: 
„Parlamentul este organul reprezentativ suprem al poporului 
român şi unica autoritate legiuitoare a ţării” [art. 61 alin. (1)]. 

În afara schemei clasice a separaţiei puterilor în stat, a 
dobândit statut constituţional Curtea Constituţională (art. 142 
şi următoarele din Legea fundamentală), care este garantul 
supremaţiei Constituţiei, unica autoritate de jurisdicție 
constituţională a României, independentă faţă de orice altă 
autoritate publică [art. 1 alin. (3) din Legea nr. 47/1992 
privind organizarea şi funcţionarea Curţii Constituţionale, 
republicată]. De asemenea, Avocatul Poporului este 
independent faţă de orice altă autoritate publică. Este numit 
de Parlament în şedinţa comună a Camerelor [art. 65 alin. 
(2) lit. i)]. Din oficiu sau la cererea persoanelor lezate în 
drepturile sau libertăţile lor, Avocatul Poporului poate sesiza 

autorităţile publice, pentru ca acestea să adopte măsuri prin 
care să înlăture faptele sau actele ce aduc atingere 
drepturilor subiective sau intereselor legitime juridic protejate 
(art. 58 şi urm.). Are competenţa de a sesiza Curtea 
Constituţională, în situaţiile prevăzute de art. 146 lit. a) şi d). 

Structura bicamerală a Parlamentului este o expresie a 
echilibrului implicat de principiul proporţionalităţii. Astfel, 
Camerele sunt egale, dar sunt diferenţiate funcţional privind 
exercitarea competenţelor lor în materie legislativă. Distincția 
dintre Camera primă sesizată (de reflecţie) şi Camera 
decizională, realizată de (art. 75), exprimă bicameralismul 
„cvasi-perfect”, ceea ce reprezintă un raport de proporţio- 
nalitate. Suntem de acord cu opinia exprimată în literatura de 
specialitate, potrivit căreia „sistemul bicameralismului 
parlamentar în România trebuie păstrat, dar trebuie 
transformat într-un bicameralism diferențiat. Astfel, se va 
putea asigura legiferării democratism şi operativitate, iar 
organului legislativ un spor de reprezentativitate şi de 
responsabilitate” 18. Diferenţa între durata mandatului unor 
autorităţi ale statului contribuie la realizarea unui raport 
proporţional între puterile statului și este expresia echilibrului 
şi nu a egalităţii formale, de natură să asigure buna 
funcţionare a sistemului instituţional român. Astfel, durata 
mandatului Parlamentului este de 4 ani (art. 63) a 
Preşedintelui României este de 5 ani (art. 83), al membrilor 
Consiliului Superior al Magistraturii este de 6 ani (art. 133), 
mandatul judecătorilor la Curtea Constituţională este de 9 
ani, iar preşedintele acestei instituţii este ales pentru o 
perioadă de 3 ani (art. 142), judecătorii de la instanţele 
judecătoreşti numiţi de Preşedintele României, au practic un 
mandat nelimitat în timp, deoarece sunt inamovibili în 
condiţiile legii (art. 125). Mandatul Avocatului Poporului este 
de 5 ani (art. 58). 

B. În literatura de specialitate au fost subliniate 
particularităţile relaţiilor dintre autorităţile statului, care în 
opinia noastră materializează şi principiul proporţionalităţii, 
deoarece echilibrul relaţional implică şi diferenţa. În acest 
sens, s-a afirmat că: „Alegerea Preşedintelui României de 
către popor, caracteristică esenţială a republicilor 
prezidenţiale, se îmbină în ţara noastră cu preeminenţa 
Parlamentului, ca urmare, îndeosebi, a originii parlamentare 
a guvernului, definind astfel un regim politic semi 
prezidenţial”! 9. 

Ansamblul interrelaţiilor prevăzute de Constituţie între 
diferitele categorii de organe ale statului este forma de 
realizare a echilibrului şi a controlului reciproc al puterilor20. 
Aceste relaţii care formează „cartea de identitate a sistemului 
puterii de stat'21 presupun autonomia autorităţilor statului şi 
diferenţele dintre acestea. Structura complexă a sistemului 
puterii de stat este o concretizare a principiului 
proporţionalităţii, altfel spus, realizează echilibru între 
puterile statului, care se bazează pe autonomie, diferenţiere 
şi interrelaţii. Cu cât mai mult reglementările constituţionale 
în materie reuşesc să materializeze cerințele principiului 
proporţionalităţii, cu atât mai mult există garanţia evitării unor 
forme de concentrare a puterilor statului, tirania majorităţii 
sau a minorităţilor şi evident a excesului de putere. 

Preocuparea legiuitorului constituant român de a realiza 
un echilibru funcţional între puterile statului, între acestea şi 
societate, este evidentă, dacă ne referim la dispoziţiile art. 80 
potrivit cărora: „Preşedintele exercită funcţia de mediere 
între puterile statului, precum şi între stat şi societate”, dar şi 
la dispoziţiile art. 146 lit. e) potrivit cărora instanţa noastră 

constituţională are competenţa de a soluţiona conflictele 
juridice de natură constituţională dintre autorităţile publice. 
Mai trebuie amintit şi rolul de mediator şi factor de echilibru 
pentru puterile statului, dar şi pentru societate pe care îl are 
justiţia. În acest sens, dispoziţiile art. 124 din Constituţie, 
consacră „unicitatea, imparţialitatea şi egalitatea” generală a 
justiţiei, caractere ce reprezintă garanţii importante ale 
realizării funcţiilor puterii judecătoreşti în societate. 

Desigur, sistemul puterii de stat este unul deschis, 
dinamic, implicând nu numai multiplicarea elementelor sale 
constitutive sau reorganizarea acestora, dar şi a funcţiilor ce 
le revin şi a interrelaţiilor dintre elementele sistemului. În plan 
intern, sistemul social-politic, iar pe plan extern sistemul 
comunităţii internaţionale a statelor constituie „mediul 
ambiant” cu care interacționează autorităţile statului. De 
aceea, echilibrul, ca aspect particular al principiului 
proporţionalităţii, între puterile statului trebuie înţeles în 
dinamica sa, inclusiv în procesul continuu de interpretare şi 
aplicare a dispoziţiilor constituţionale în materie. 

Proporţionalitatea, ca principiu al dreptului constituţional, 
are o dimensiune concretă. Existenţa unui raport 
proporţional, echilibrat, între autorităţile statului, între 
acestea şi societate, se verifică în practică prin 
funcţionabilitatea sistemului politic şi social, evitarea crizelor, 
sau, atunci când apar, prin capacitatea de gestionare a 
acestora de către autorităţile statului, respectându-se în 
orice situaţii principiile statului de drept. Esenţial pentru 
realizarea exigenţelor separaţiei şi echilibrului între puterile 
statului, dar şi a stabilităţii, în dinamica sa a sistemului social 
şi politic, din perspectiva pluralismului în societate, este 
existenţa unui raport proporţional, echilibrat între majoritate 
şi minorităţi, între guvernământ şi opoziţie, „mai ales atunci 
când guvernământul provine dintr-o majoritate parlamentară 
confortabilă şi omogenă şi se sprijină pe ea"22. 


IV Aspecte ale jurisprudenţei Curţii 
Constituţionale privind garantarea 
și respectarea cerințelor 

statului de drept 


În finalul acestei analizei, ne vom referi la unele decizii 
ale Curţii Constituţionale pe care la considerăm relevante 
pentru problematica statului de drept. Curtea Constituţională 
identifică trăsătura fundamentală a statului de drept, 
respectiv supremaţia Constituţiei, şi obligativitatea 
respectării legii23. Totodată, s-a afirmat în jurisprudența 
instanţei constituționale că statul de drept, asigurând 
supremaţia Constituţiei, realizează şi „corelarea tuturor 
legilor şi tuturor actelor normative cu acesta”24. Cerinţele 
statului de drept privesc scopurile majore ale activităţii 
statale, respectiv supremaţia legii, ceea ce implică 
subordonarea statului faţă de drept. În acest sens, dreptul 
asigură mijloacele prin care pot fi cenzurate opţiunile sau 
deciziile politice şi realizează eliminarea eventualelor 
tendinţe abuzive şi discreţionare ale structurilor statului. 
Totodată, statul de drept asigură supremaţia Constituţiei, 
existenţa regimului de separație a puterilor publice şi 
consacră garanţii, inclusiv de natură jurisdicţională, care să 
asigure respectarea drepturilor şi libertăţilor cetăţenilor, în 
primul rând prin limitarea autorităţii statului, fapt ce reprezintă 
încadrarea activităţii autorităţilor publice în limitele legii. 

Jurisprudența Curţii Constituţionale exprimă astfel 
cerinţele principale ale statului de drept în raport cu scopurile 

activităţii statale. Se realizează astfel prin jurisprudență o 
sinteză deosebit de elocventă a doctrinei privind noţiunea şi 
trăsăturile statului de drept. Este semnificativă în acest sens 
Decizia nr. 17 din 21 ianuarie 2015”, prin care instanţa 
constituţională conferă o explicaţie pertinentă caracterului de 
stat de drept, consacrat de art. 1 alin. (3) teza | din 
Constituţie: „Exigenţele statului de drept privesc scopurile 
majore ale activităţii sale, prefigurate în ceea ce îndeobște 
este numit ca fiind domnia legii, sintagmă ce? implică 
subordonarea statului faţă de drept, asigurarea acelor 
mijloace care să permită dreptului să cenzureze opţiunile 
politice şi, în acest cadru, să pondereze eventualele tendinţe 
abuzive, discreţionare, ale structurilor etatice. Statul de drept 
asigură supremaţia Constituţiei, corelarea legilor şi a tuturor 
actelor normative cu acesta, existenţa regimului de separație 
a puterilor publice care trebuie să acţioneze în limitele legii, 
şi anume în limitele unei legi ce exprimă voinţa generală. 
Statul de drept consacră o serie de garanţii, inclusiv 
jurisdicţionale, care să asigure respectarea drepturilor şi 
libertăţilor cetăţenilor prin autolimitarea statului, respectiv 
încadrarea autorităţilor publice în coordonatele dreptului”. A 
se vedea în acelaşi sens şi Decizia nr. 70 din 18 aprilie 2000. 

Principiul stabilităţii şi securităţii raporturilor juridice nu 
este consacrat în mod expres de Constituţia României, dar, 
la fel ca şi alte principii constituţionale, este implicat de 
dispoziţiile normative constituţionale, respectiv art. 1 alin. (3), 
care consacră caracterul de stat de drept. În acest fel, 
instanţa noastră constituțională acceptă deducerea, pe cale 
de interpretare, a unor principii de drept implicate de normele 
exprese ale Legii fundamentale. În acest sens, prin Decizia 
nr. 404 din 10 aprilie 200827 Curtea Constituţională a statuat 
că: „Principiul stabilităţii şi securităţii raporturilor juridice, deşi 
nu este în mod expres consacrat de Constituţia României, 
acest principiu se deduce atât din prevederile art. 1 alin. (3), 
potrivit cărora România este stat de drept, democratic şi 
social, cât şi din preambulul Convenţiei pentru apărarea 
drepturilor omului şi a libertăţilor fundamentale, astfel cum a 
fost interpretat de Curtea Europeană a Drepturilor Omului în 
jurisprudența sa'28. Mai mult, instanţa noastră 
constituțională a considerat că principiul securităţii 
raporturilor juridice civile constituie o dimensiune 
fundamentală a statului de drept”. Curtea Constituţională 
se pronunţă în mod constant pentru claritatea şi 
predictibilitatea legii, acestea fiind cerinţe ale statului de 
drept. Astfel, „existenţa unor soluţii legislative contradictorii şi 
anularea unor dispoziţii legale prin intermediul altor prevederi 
cuprinse în acelaşi act normativ conduc la încălcarea 
principiului securităţii raporturilor juridice, ca urmare a lipsei 
de claritate şi predictibilitate a normei, principii ce constituie 
o dimensiune fundamentală a statului de drept, astfel cum 
acesta este consacrat în mod expres prin dispoziţiile art. 1 
alin. (3) din Legea fundamentală30. 

Referitor la statul de drept, Curtea Constituţională a arătat 
că dreptatea şi democraţia socială sunt valori supreme. În 
acest context, autorităţile militarizate, în speţă Jandarmeria 
Română, exercită, în condiţiile legii, atribuţii specifice cu 
privire la apărarea ordinii şi liniştii publice, a drepturilor şi 
libertăţilor fundamentale ale cetăţenilor, a proprietăţii publice 
şi private, la prevenirea şi descoperirea infracţiunilor şi a 
altor încălcări ale legilor în vigoare, precum şi la protecţia 
instituţiilor fundamentale ale statului şi combaterea actelor 
de terorism. În consecinţă, a statuat instanţa constituţională: 
„Prin posibilitatea unor autorităţi militarizate de a constata 

contravențiile săvârşite de civili, nu este afectat în niciun fel 
art. 1 alin. (3) din Constituţie, referitor la statul român, ca stat 
de drept, democratic şi social'* '. Demnitatea omului, alături 
de libertăţile şi drepturile cetăţenilor, libera dezvoltare a 
personalităţii umane, dreptatea şi pluralismul politic, 
reprezintă valori supreme ale statului de drept (art. 1 alin. 
(3)). 

În lumina acestor reglementări constituționale, s-a statuat 
în jurisprudenţa Curţii Constituţionale că statului îi este 
interzis să adopte soluţii legislative care pot fi interpretate ca 
fiind lipsite de respect faţă de convingerile religioase sau 
filosofice ale părinţilor, motiv pentru care organizarea 
activităţii şcolare trebuie să realizeze un just echilibru între 
procesul de educare şi de predare a religiei, iar pe de altă 
parte cu respectarea drepturilor părinţilor, de a asigura 
educaţia în conformitate cu propriile convingeri religioase. 
Activităţile şi comportamentele specifice unei anumite 
atitudini de credinţă ori convingeri filosofice, religioase sau 
non-religioase, nu trebuie să fie supuse unor sancţiuni pe 
care statul le prevede pentru un asemenea comportament, 
indiferent de motivațiile de credinţă ale persoanei în cauză. 
„Ca parte a sistemului constituţional de valori, libertăţii de 
conştiinţă religioase îi este atribuit imperativul toleranţei, în 
special cu demnitatea umană, garantată de art. 1 alin (3 ) din 
Legea fundamenţală, ce domină ca valoare supremă întregul 
sistem de valori”“2. Este interesant de subliniat şi faptul că 
instanţa noastră constituțională consideră demnitatea 
umană ca fiind valoarea supremă a întregului sistem de 
valori consacrate constituţional, valoarea care se regăseşte 
în conţinutul tuturor drepturilor şi libertăţilor fundamentale ale 
omului. Totodată, este un aspect important ce impune tuturor 
autorităţilor statului ca în întreaga lor activitate să aibă în 
vedere în primul rând respectarea demnităţii omului. 

De remarcat că în jurisprudența sa, Curtea 
Constituţională identifică şi componentele de conţinut ale 
demnităţii umane, ca valoare morală, dar în acelaşi timp 
constituțională, specifică statului de drept: „Demnitatea 
umană, sub aspect constituțional, presupune două 
dimensiuni inerente, respectiv relaţiile dintre oameni, ceea 
ce vizează dreptul şi obligaţia oamenilor de a le fi respectate 
şi, în mod corelativ, de a respecta drepturile şi libertăţile 
fundamentale ale semenilor lor, precum şi relaţia omului cu 
mediul înconjurător, inclusiv cu lumea animală” 3, 


Concluzii 

Antonie lorgovan afirma că o problemă de esenţă a 
statului de drept este aceea de a răspunde întrebării: “unde 
se termină puterea discreţionară şi unde începe abuzul de 
drept, unde se termină comportamentul legal al 
administraţiei, concretizat prin dreptul acesteia de apreciere 
şi unde începe încălcarea unui drept subiectiv sau interes 
legitim al cetăţeanului?“”*. Abordând aceeași problemă, 
Leon Duguit în anul 1900 realizează o interesantă distincţie 
între “puterile normale şi puterile excepţionale” conferite 
administraţiei de către constituţie şi legi, iar pe de altă parte 
situaţiile în care autorităţile statului acţionează în afara 
cadrului normativ. Aceste din urmă situaţii, autorul le împarte 
în trei categorii: 

1) excesul de putere (atunci când autorităţile statului 
depăşesc limitele împuternicirilor legale); 

2) deturnarea puterii (atunci când autoritatea statului 
îndeplineşte un act care intră în competenţa sa urmărind alt 
scop decât cel prescris de lege); 

3) abuzul de putere (atunci când autorităţile statului 
acţionează în afara competenţelor lor, dar prin acte care nu 
au caracter juridic) 5, 

Prin urmare, aplicarea şi respectarea principiului legalităţii 
în activitatea autorităţilor statului este o problemă complexă 
deoarece exercitarea funcţiilor statale presupune şi puterea 
discreţionară cu care organele statului sunt investite, sau 
altfel spus “dreptul de apreciere” al autorităţilor privind 
momentul adoptării şi conţinutul măsurilor dispuse. Ceea ce 
este important de subliniat este faptul că puterea 
discreţionară nu poate fi opusă principiului legalităţii, ca 
dimensiune a statului de drept. 

Excesul de putere se poate manifesta în aceste 
împrejurări cel puţin prin trei aspecte: 

a) aprecierea unei situaţii de fapt ca fiind un caz 
excepţional, deşi nu are această semnificaţie (lipsa unei 
motivații obiective şi rezonabilă); 

b) măsurile dispuse de autorităţile statului competente, în 
virtutea puterii discreţionare, să depăşească ceea ce este 
necesar pentru ocrotirea interesului public grav ameninţat; 

c) dacă aceste măsuri limitează în mod excesiv, 
nejustificat, exerciţiul drepturilor şi libertăţilor fundamentale 
recunoscute constituţional. 

Existenţa unor stări de criză — economice, sociale, politice 
sau constituţionale — nu justifică excesul de putere. În acest 
sens, profesorul Tudor Drăganu afirma: “ideea statului de 
drept cere ca ele (situaţiile excepţionale n.n.) să-şi găsească 
reglementări adecvate în textul constituţiilor, ori de câte ori 
acestea au un caracter rigid. O asemenea reglementare 
constituţională este necesară să determine limitativ 
domeniile de raporturi sociale, în care transferul de 
competenţă de la parlament la guvern poate avea loc, să 
sublinieze caracterul lui temporar, prin stabilirea unor 
termene de aplicabilitate Şi să precizeze scopurile în vederea 
cărora el se efectuează”"9. Desigur, excesul de putere nu 
este un fenomen care se manifestă numai în practica 
organelor executive, putând fi întâlnit în activitatea 
parlamentului sau a instanţelor judecătoreşti. 

Apreciem că puterea  discreţionară recunoscută 
autorităţilor statului este depăşită, iar măsurile dispuse 
reprezintă exces de putere, ori de câte ori se constată 
existenţa următoarelor situaţii: măsurile dispuse nu urmăresc 
un scop legitim; deciziile autorităţilor publice nu sunt 
adecvate situaţiei de fapt sau scopului legitim urmărit, în 
sensul că depăşesc ceea ce este necesar pentru atingerea 
acestui scop; nu există o justificare raţională a măsurilor 
dispuse, inclusiv în situaţiile în care se stabileşte un 
tratament juridic diferit pentru situaţii identice, sau un 
tratament juridic identic pentru situaţii diferite; prin măsurile 
dispuse autorităţile statului limitează exerciţiul unor drepturi 
şi libertăţi fundamentale, fără a exista o justificare raţională 
care să reprezinte, în special, existenţa unui raport adecvat 
între aceste măsuri, situaţia de fapt şi scopul legitim urmărit. 

Problema esenţială pentru practician şi teoretician este 
de a identifica criterii prin care să se stabilească limitele 
puterii discreţionare a autorităţilor statului şi diferenţierea 
acesteia de excesul de putere, care trebuie sancţionat. 
Desigur, există şi problema utilizării acestor criterii în practica 
instanțelor judecătoreşti sau de contencios constituțional. În 
legătură cu aceste aspecte, în literatura de specialitate s-a 
exprimat opinia potrivit căreia, “scopul legii va fi deci limita 
legală a dreptului de apreciere (a oportunității). Căci puterea 
discreţionară nu însemnă o libertate în afara legii, ci una 

permisă de lege'37. Desigur, “scopul legii” reprezintă o 
condiţie de legalitate sau, după caz, de constituţionalitate a 
actelor juridice ale organelor statului şi de aceea poate fi 
considerat un criteriu pentru a delimita puterea discreţionară 
de excesul de putere. Aşa cum rezultă din jurisprudenţa 
unor instanţe internaţionale şi interne, în raport cu tema 
noastră de cercetare, scopul legii nu poate fi singurul criteriu 
pentru a delimita puterea discreţionară (sinonimă cu marja 
de apreciere, termen utilizat de către C.E.D.0.), pentru că un 
act juridic al statului poate reprezenta exces de putere nu 
numai în situaţia în care măsurile adoptate nu urmăresc un 
scop legitim, dar şi în ipoteza în care măsurile dispuse nu 
sunt adecvate scopului legii şi nu sunt necesare în raport cu 
situaţia de fapt şi scopul legitim urmărit. 

Adecvarea măsurilor dispuse de autorităţile statului la 
scopurile legitime urmărite reprezintă un aspect particular al 
principiului proporţionalităţii. Semnificativă este opinia 
exprimată de Antonie lorgovan, care consideră că limitele 
puterii discreţionare sunt stabilite de “regulile pozitive scrise, 
principiile generale de drept înscrise, principiul egalităţii, 
principiul neretroactivităţii actelor administrative, dreptul la 
apărare şi principiul _contradictorialităţii, principiul 
proporționalităţii” (s.n.)38. Prin urmare, principiul 
proporţionalităţii este un criteriu esenţial care permite 
delimitarea puterii discreţionare de excesul de putere în 
activitatea autorităţilor statului. Şi prin aceasta un principiu 
esenţial al statului de drept. 

"Experimentul Pitești”- un proiect eșuat!? 


Introducere 


1.1. Argument. Fiecare localitate se identifică în memoria 
colectivă cu anumite evenimente ale trecutului recent. 


Încercând să identific locul Piteştiului în memoria colectivă, 
am descoperit că acesta se suprapune, cel mai des, cu locul 
naşterii mareşalului lon Antonescu și cu “Închisoarea Piteşti”, 
insula “ororilor absolute”!. 














prof. Elena ȘTEFĂNICĂ 


Din vasta problematică a posibilelor teme de cercetare a 
comunismului din România, am ales “Experimentul Piteşti” 
pentru că am vrut să descopăr consecinţele lăsate de acesta 
în rândul celor supuşi “reeducării”, dar şi asupra celorlalte 
categorii de persoane care au avut legături cu fenomenul în 
sine sau au resimţit efectele acestuia, într-un fel intermediat 
sau nu. De asemenea, am cules, împreună cu elevii mei, în 
cadrul unui proiect educaţional derulat în 2012, poveşti de 
viaţă ale unor foşti deţinuţi politici din oraşul Piteşti sau ale 
unor urmaşi ai unor deţinuţi politici. 

Rezultatul cercetărilor a fost descoperirea unor traume 
psihice profunde produse foştilor reeducaţi, unele vindecate 
în timp, altele încă în curs de cicatrizare, precum şi amprenta 
dureroasă lăsată asupra destinelor urmaşilor unor deţinuţi 
polici, resimţită la nivel psihic, afectiv, dar şi în plan social, 
profesional. În acelaşi timp, în poveştile de detenţie ale 
persoanelor intervievate am descoperit caracterul represiv al 
sistemului comunist din România pe tot parcursul existenţei 
sale. Martorii intervievaţi au avut vârste şi preocupări diferite 
la data arestării, pretextele anchetării fiind diferite, motivul 
real fiind doar unul: dorinţa de libertate, de dreptate, de 
respectare a omului, a demnităţii sale, a unei vieţi normale, 
fireşti, fără încorsetările ideologice. Fiecare poveste de 
detenţie recuperată a reliefat personalitatea autorului, modul 
specific al perceperii momentului arestării, modalitatea de a 
rezista în închisoare sau în lagărele de muncă forțată. 

În acelaşi timp, elevii au fost provocaţi să distingă între 
noţiunile de “deţinut politic” şi aceea de “deţinut”, în general. 
Astfel, “deţinutul” reprezintă persoana ţinută sub arest (a fost 
arestat sau pentru investigaţii), pentru încălcarea legilor unui 
stat. “Deţinutul politic” este tot o persoană arestată, însă 
deosebirea fundamentală intervine în momentul stabilirii 
motivului arestării. Pentru un deţinut politic motivul acesta 
este dorinţa de libertate şi de respectare a demnităţii omului. 

O definiţie metaforică şi foarte sugestivă a noţiunii de 
“deţinut politic” am reţinut-o de la sediul Asociaţiei Foştilor 
Deţinuţi Politici din România, filiala Argeş. Astfel, “DEŢINUT 
POLITIC” este “cel mai paradoxal titlu de nobleţe din istoria 
umanităţii deoarece: 

- nu poate fi obţinut cu bani; 

- pentru a-l avea, încercările sunt atât de grele, încât costă 
adeseori viaţa; 

- cei care l-au primit nu l-au dorit şi nu l-au cerut; 

- cei care l-au acordat nu şi-au dat seama că înnobilează, 
ci au crezut mereu tocmai contrariul”. 

Într-adevăr, este un titlu de nobleţe, pentru că deţinuţii 
politici au luptat pentru idealuri perene, pentru libertatea şi 
demnitatea umană, având tăria de a descoperi adevărul 
ascuns în spatele propagandei şi a se împotrivi unui regim 
politic îndreptat împotriva omului şi a esenței acestuia. 

Subiectul lucrării a presupus intersecţia cu câmpul oficial 
al istoriografiei, al istoriei politice. În acelaşi timp converge 
către descoperirea spaţiului privat al foştilor deţinuţi politici, 
locuitori ai Piteştiului. Centrul de greutate l-a constituit latura 
umană, comportamentul deţinuţilor politici, dar şi al 
gardienilor, torţionarilor şi al “caraliilor”, paznicii din interior ai 
închisorilor comuniste. 

În cercetarea efectuată am surprins o parte din neliniştile 
foştilor deţinuţi, acuzele reciproce pe care şi le aduc chiar în 
contextul public al sesiunilor Simpozionului PERT destinat 
“Experimentului Piteşti”, suspiciunea, nevoia de legitimare, 
foarte mulţi dintre intervievaţi au fost la Consiliul Naţional de 
Studiere a Arhivelor Securităţii (C.N.S.A.S.) pentru a-şi 
dovedi faptul că nu au făcut poliţie politică. 

Pentru ce a fost ales tocmai Piteştiul pentru acest 
“experiment” este o altă întrebare căreia i-am căutat un 
răspuns. 

Costin Merişca, un supravieţuitor al “experimentului”, 
oferă o explicaţie ce ţine de geografia locului: închisoarea se 
găsea - atunci —în afara oraşului şi nici un țipăt nu s-ar fi auzit 
în afară2. De asemenea, o altă explicaţie este aceea că la 
Piteşti erau închişi tinerii studenţi şi elevi de liceu care, oricâţi 
ani de detenţie şi de muncă silnică le-ar fi prescris acuzatorii, 
tot ar fi supravieţuit. Era nevoie de “spălarea creierelor” 
pentru ca aceste elite să nu mai poată fi un exemplu în 
societate după eliberare şi să nu mai fie liantul dintre trecut 
şi viitor. Prin “experimentul Piteşti” se urmărea să se şteargă 
tocmai ceea ce îl înnobilează pe om, diferenţiindu-l de tot 
regnul animal, anume capacitatea sau, mai bine zis, 
cutezanţa gândirii, a punerii sub semnul întrebării a tot şi a 
toate pentru a afla Adevărul. 

Desprinderea consecinţele celor petrecute la Piteşti în 
rândul celor care au trecut prin închisoarea Piteşti între anii 
1949-1952 constituie o provocare pentru orice cercetător, 
pentru orice locuitor al României la urma-urmei, interesat să 
descopere istoria locurilor sale natale, contextul în care au 
trăit părinţii şi bunicii săi. O altă temă posibilă de studiu ar 
putea fi reprezentarea pe care o au locuitorii Piteştiului 
despre “experimentul Piteşti”. 

În lucrarea de faţă voi prezenta contextul istoric în care a 
avut loc “fenomenul Piteşti”, etapele acestui experiment, 
protagoniştii şi amprenta acestor evenimente în memoria 
unui segment al locuitorilor, foşti deţinuţi politici şi urmaşi ai 
acestora. Prin extindere, am explorat memoria foştilor 
deţinuţi politici prin interviurile realizate, încercând să plasez 
Piteştiul în contextul universului concentraţionar românesc, 
nu numai din perspectiva “experimentului” din anii 1949- 
1952, ci şi din cea a experienţelor carcerale ale unor locuitori 
ai oraşului”. 

Implicarea elevilor în acest proiect a avut un dublu impact: 
a extins lecţia de istorie în afara clasei, relevându-le acestora 
aspecte de istorie imediată, din proximitatea lor, care nu-şi 
găsesc loc să fie extinse la orele de curs din cauza 

economiei lecţiilor planificate la doar o oră pe săptămână. În 
acelaşi timp, a contribuit la crearea unui sentiment de 
apartenenţă la comunitatea locală, prin crearea de 
solidaritate între generaţii. 

Poveştile de viaţă ale subiecţilor intervievaţi au avut un 
impact deosebit asupra elevilor, verticalitatea morală a 
foştilor deţinuţi politici constituind modele de viaţă pentru 
elevi, ajutându-i să-şi definescă propriul sistem de valori. 

ldeea de a aborda această temă mi-a survenit după 
prezentarea unui eseu la Simpozionul internaţional PERT 
dedicat „Experimentului Piteşti”, ediţia a XI-a, din octombrie 
2011. Unii dintre reprezentanţii foştilor deţinuţi politici 
prezenţi în sală au reacţionat prompt împotriva ipotezei pe 
care eu o formulasem: aceea că scopul celor care au 
instrumentat „spălarea creierelor” şi distrugerea unei 
generaţii a eşuat. 

Discuţiile contradictorii pe care le-a suscitat referatul meu 
cu tema „Experimentul Piteşti — un proiect eşuat” în rândul 
supravieţuitorilor prezenţi la eveniment m-au provocat să 
cercetez mai în profunzime efectele acestui „experiment”. De 
asemenea, participarea la proiectul „Trecutul de lângă noi. 
Istoria orală a comunităţilor locale” mi-a oferit oportunitatea 
extinderii investigaţiei istorice prin includerea surselor orale, 
respectiv intervievarea unor persoane care au trăit 
evenimentele represiunii, care pot relata evenimentul „din 
interior”. De un real folos au fost şi lucrările de memorialistică 
şi comunicările prezentate la sesiunile simpozionului PERT 
(2001-2012) şi care au fost publicate cu ajutorul Fundaţiei 
Culturale „Memoria” în mai multe volume, indicate la 
„Bibliografie”. 

Nimeni nu poate nega suferinţele, transformările psihice, 
drama morală prin care cei torturați, dar şi torţionarii, la 
rândul lor, le-au trăit. Orice cercetare asupra „fenomenului 
Piteşti” trebuie abordată cu delicateţe pentru cei care au trăit 
evenimentele, fără intenţia de a-i judeca în vreun fel pe cei 
din interior, victime ale reeducării şi supuşi „experimentului”. 
„Nici noi nu înţelegem tot, noi care am trăit tot”, afirma preotul 
Gheorghe Calciu, supravieţuitor al „fenomenului Piteşti? De 
asemenea, subiectul „reeducării”, analiza psihologică a 
traumelor trăite, consecinţele sociale ale evenimentelor au 
fost abordate cu profesionalism în lucrări de prestigiu, fiind 
rezultatul unor ani de cercetări laborioase sau al unor 
„mărturisiri din interior”, astfel încât lucrarea mea este o 
palidă încercare de a a-mi exprima propria opinie despre 
„experiment şi de a argumenta totuşi că „proiectul”, în 
perspectiva „duratei lungi” a istoriei, a eşuat. 

Această ipoteză, pe care eu am formulat-o mai mult 
intuitiv, am descoperit-o afirmată şi la unii specialişti ai 
problematicii reeducări de tip comunist, dar şi la 
supraviețuitori ai „laboratorului” Piteşti! 

Bineînţeles, în funcţie de perspectiva din care sunt 
prezentate evenimentele şi analizate consecinţele, punctele 
de vedere sunt uneori diametral opuse celor susţinute în 
paginile de faţă. Sunt conştientă că pentru oricine „a trecut 
pe acolo”, cum eufemistic se pronunţa preotul Gheorghe 
Calciu”, „orice s-ar scrie despre aceste lucruri este fad”6. 
Totuşi, în calitatea mea de profesor, consider o datorie de 
onoare şi de reparaţie morală de a relua pentru fiecare 
generaţie prezentarea evenimentelor şi analiza consecinţelor 
pentru a nu uita trecutul şi pentru a nu fi obligaţi să-l retrăim, 
aşa cum ne avertiza poetul japonez Santayana şi cum este 
motto-ul de pe frontispiciul închisorii de la Sighet, din judeţul 
Maramureş. 

|.2.Sursele istorice. Scopul cercetărilor a fost 
reconstituirea evenimentelor şi mai ales a reverberaţiilor 
trezite în conştiinţa, în destinul oamenilor care au traversat 
acest moment unic prin atrocitatea sa, anume „experimentul 
Piteşti”, „pregătit' la închisoarea din Suceava şi pus în 
practică la Piteşti, începând cu 6 decembrie 1949. Din 
păcate, numărul supravieţuitorilor „experimentului Piteşti” s- 
a împuţinat în timp, sunt oameni în vârstă, marcați de 
suferinţele trăite, dar şi de cele provocate de trecerea 
timpului. La Simpozionul PERTH 2012, ediţia a XII-a, 
organizat la sfârşitul lui septembrie 2012 la Piteşti, domnul 
regizor Sorin llieşiu, moderator al uneia dintre secţiuni, a 
precizat că a reuşit să adune 75 de interviuri de la 
supraviețuitori ai experimentului şi intenţionează realizarea 
unui film documentar cu aceste informaţii de cea mai mare 
importanţă pentru studierea fenomenului Piteşti. Ca urmare 
a acestor lucruri, un interviu cu un supravieţuitor al 
„experimentului Piteşti” care să fie realizat de elevii Liceului 
Tehnologic „Mihai Viteazul” Piteşti în 2012 nu a fost posibil. 
La sesiunea din septembrie 2012 dedicată acestei tematici a 
participat un fost „reeducat'”, domnul George Coşa, dar 
timpul nu i-a permis acordarea unui interviu elevilor mei, ci 
doar am reuşit să înregistrăm expunerea dumnealui în cadrul 
simpozionului. De asemenea, domnul Aristide Ionescu, un 
domn ajuns la venerabila vârstă de 92 de ani, participant şi 
dumnealui la simpozion, a fost în imposibilitatea fizică de a 
ne acorda un interviu care să fie înregistrat, dar a avut 
deosebita amabilitate de a ne răspunde în scris la întrebările 
pe care le schiţasem împreună cu elevii pentru ghidul de 
interviu. Concluzia dumnealui, formulată foarte tranşant şi cu 
un an mai înainte, în timpul simpozionului din 2011, a fost 
aceea că „Experimentul Piteşti” nu a fost un „proiect eşuat”. 
O problemă care rezultă în urma cercetărilor este aceea că 
domnul Arristide lonescu, deşi declară că a fost supus 
fenomenului reeducării, nu se regăseşte pe lista întocmită de 
istoricul specialist al acestei problematici, domnul Alin 
Mureşan”. 

Ţinând cont de aceste împrejurări, am extins puţin aria de 
investigaţie a proiectului, încercând să descopăr alături de 
elevii implicaţi în proiect ce amprente au lăsat în conştiinţa 
unor deţinuţi politici evenimentele trăite în închisoare şi cum 
le-au marcat destinul lor şi al familiilor lor încercările pe care 
le-au traversat. 

De asemenea, un subiect abordat în timpul interviurilor a 
fost „Experimetul Piteşti”: ce ştiu despre acest subiect şi 
când au aflat despre acesta. Toţi cei intervievaţi, foşti deţinuţi 
politici sau urmaşi ai foştilor deţinuţi politici, au declarat că au 
aflat despre tema „proiectului de la Piteşti” după 1990, şi mai 
ales după ce s-au organizat simpozioanele anuale dedicate 
acestei teme la Piteşti. Rugaţi să relateze ceea ce ştiu 
despre această problemă, au expus lucruri pe care ei înşişi 
le citiseră şi nu aflate dintr-o sursă primară, povestită de un 
fost supravieţuitor. De asemenea, locuitorii oraşului, 
investigaţi de către elevi nu au ştiut nimic despre închisoarea 
Piteşti. Tot ceea ce ştiu aceştia se datorează lecturilor proprii 
şi nu celor relatate direct de o persoană care a fost în 
închisoarea de la Piteşti în perioada 1949-1951 sau care a 
avut rude, cunoştinţe supuse acestui „experiment”. 

Împreună cu elevii, am reuşit să intervievăm şapte 
persoane, dintre care două sunt urmaşi ai unor deţinuţi 
politici. 

Foştii deţinuţi politici intervievaţi, membri ai Asociaţiei 
Foştilor Deţinuţi Politici din România, filiala Argeş, au fost 

întemnițați în trei perioade: la sfârşitul anilor 1940, în anii '50 
sau chiar în 1982! S-a putut astfel realiza o etapizare a 
condamnărilor şi a „motivelor” de arestare. Relatările din 
închisoare sunt dureroase, determinând reacţii emoţionale 
deosebit de puternice din partea domnilor intervievaţi. Un 
leit-motiv al relatărilor este sentimentul de umilinţă pe care |- 
au trăit în închisoare datorat mizeriei fizice la care erau 
supuşi şi datorită tratamentului inuman al celor care îi 
anchetau, îi supravegheau. De asemenea, apare acel regret 
al anilor furaţi, anii tinereţii, ani ai relaţiilor de dragoste, ai 
realizărilor profesionale. 

Referitor la urmaşii foştilor deţinuţi politici, ei înşişi 
persoane venerabile astăzi, sentimentul cu care au trăit toată 
viaţa a fost Teama: de a nu se afla că au un părinte deţinut, 
de a nu fi înlăturat din şcoală, din facultatate, de a nu 
promova social pe măsura compentenţelor profesionale, 
sentimentul de imensă nedreptate ce li s-a făcut şi, de aici, o 
imensă frustrare. Unii dintre subiecţii intervievaţi au reuşit să 
treacă peste aceste nedreptăţi şi să declare că nu urăsc pe 
nimeni astăzi. Alţii, dimpotrivă, au declarat că îi urăsc pe cei 
care le-au furat tinereţea. 

Timpul, dacă nu le-a făcut dreptate tuturor foştilor deţinuţi 
politici, totuşi a acţionat ca un factor de justiţie: toţi subiecţii 
intervievaţi au reuşit să-şi continuie studiile, cu toate 
piedicele pe care le-au avut de întâmpinat, au reuşit să se 
afirme profesional, o parte şi-au împlinit şi viaţa de familie şi, 
ceea ce este remarcabil, au avut şansa să supravieţuiască 
regimului comunist, el însuşi un „proiect eşuat” şi să-şi 
dovedească, dacă mai era nevoie, justeţea cauzei în care au 
crezut. Aceşti oameni au superioritatea morală a unei vieţi 
fără compromis, care şi-au urmărit toată viaţa idealul libertăţii 
şi demnităţii umane, care nu poate fi înfrânt, oricât de 
perfecţionate ar fi mijloacele de represiune ale regimurilor 
nedemocratice. 

Astfel, sursele de documentare au fost lucrările de istorie 
clasice, scrise de oameni instruiți pentru a scrie istorie, opera 
memorialistică, simpozioanele dedicate tematicii 
„experimentului Piteşti”, interviurile cu foşti deţinuţi politici de 
la Filiala Argeş a Asociaţiei Foştilor Deţinuiţi Politici, 
documentele oficiale prin care comunismul a fost 
condamnat, filmele documentare accesibile on-line, 
monumentele care încearcă să reînvie memoria locurilor şi 
să fie surse pentru istoria asumată şi restituită. 


Capitolul Il 


Contextul istoric 

11.1. Instaurarea comunismului în România. Instaurarea 
regimului comunist în România este legată de victoria 
U.R.S.S.-ului în cel de-al Doilea Război Mondial şi de 
includerea României în sfera de influenţă a acesteia. Pentru 
alinierea ţării noastre la sistemul comunist s-au folosit 
instrumente interne, membrii Partidului Comunist din 
România, care fusese întemeiat la 8 mai 1921 prin afilierea 
fără rezerve la Comintern a unei părţi a socialiştilor români, 
dar mai ales prin masive întăriri externe: specialişti formaţi la 
şcoala moscovită de partid pentru România, consilieri experţi 
sovietici, toţi lucrând sub umbrela protectoare a Armatei 
Roşii care îşi păstrase trupe şi pe teritoriul românesc până în 
1958. 

Momentul cheie al ascensiunii PCdR (Partidul Comunist 
din România) a fost data de 23 august 1944, când regele 
Mihai | l-a arestat pe mareşalul lon Antonescu şi a decis 

întoarcerea armelor împotriva Axei. Îmbinând promisiunile cu 
măsurile de intimidare, reprezentanţii lui I.V. Stalin în 
România au reuşit să-i aducă la conducere pe comunişti, 
până la 30 decembrie 1947. 

Momente importante în ascensiunea politică a PCaR le- 
au constituit data de 6 martie 1945, când regelui Mihai i-a 
fost impus de către Andrei Vâşinski guvernul Petru Groza, 
dominat de comunişti, dar mai ales alegerile parlamentare 
din 19 noiembrie 1946 care, prin fraudă, au „legitimat” 
preluarea puterii politice de către comunişti şi sateliții lor. 

Ultima rezistenţă în faţa deţinerii depline a puterii de către 
comunişti în România o constituia monarhia, respectiv regele 
Mihai |. La data de 30 decembrie 1947 a fost înlăturat şi 
acest „obstacol”, sub ameninţarea recurgerii la forţă şi la 
represalii asupra românilor, regele Mihai a fost obligat să 
abdice şi să plece în exil. 

II.2. Măsuri represive ale regimului comunist în 
România. Pentru că regimul comunist din România nu a 
găsit susţinere din interior, numărul membrilor PCaR fiind 
nesemnificativ în raport cu populaţia României, specialiştii de 
la Moscova au declanşat o amplă mişcare represivă, 
corelată cu declanşarea procesului de sovietizare a 
României. Din această perspectivă, anul 1948 are o 
semnificaţie deosebită în cadrul acestui proces, pentru că în 
acest an au fost iniţiate cele mai multe măsuri care vizau 
transformarea socialistă a ţării noastre: înfiinţarea partidului 
unic al clasei muncitoare, prin unificarea forţată a PCaR cu 
PSD, la Congresul din 21-23 februarie; decretarea 
naţionalizării principalelor mijloace de producţie din industrie 
şi sistemul bancar prin decretul din 11 iunie; înfiinţarea 
poliţiei politice şi a Securităţii statului; declanşarea procesului 
de formare a „omului nou”, prin „reorganizarea”, de fapt 
desființarea Academiei Române; adoptarea unei noi Legi a 
învăţământului, care-i îndepărta pe copii de la valorile 
tradiţionale ale învăţământului românesc (2-3 august), 
bazate pe cultivarea sentimentelor patriotice şi a valorilor 
culturale autentice; legea cultelor din 4 august. 

În cadrul acestei mişcări represive, întreaga ţară a devenit 
un imens penitenciar8: închisorile s-au specializat pe 
categorii de deţinuţi”, s-au iniţiat proiecte economice penru 
exterminarea prin muncă silnică a celor care nu se supuneau 
stăpânilor şi care îndrăzneau să gândească şi să-şi 
dorească o viaţă în libertate, demnă, alături de familia şi 
comunitatea din care făceau parte. Astfel, în acest context, s- 
a născut ideea îndiguirilor din Delta Dunării pentru redarea 
către agricultură a unor terenuri valoroase, construirea 
Canalului Dunăre-Marea Neagră şi au apărut lagărele de 
muncă forţată de la Periprava şi altele. Astfel, "Poarta Albă, 
împreună cu Constanţa, Midia, Capu Midia, Peninsula, 
Castelu, „9 Culme”, Cernavodă (cu trei puncte de lucru) şi 
Bacul (închisoare plutitoare) erau puncte de lucru sau de 
comandă pe traseul Canalului Dunăre-Marea Neagră. 
Împreună cu Periprava şi Salcia, situate în aval pe Dunăre, 
erau lagărele de muncă cele mai dure, cu o mortalitate 
ridicată datorată condiţiilor de muncă istovitoare”10. În afară 
de zona Dobrogei, lagăre de muncă erau şi în zonele 
miniere: „Baia Sprie, Cavnic, Nistru, Borzeşti şi Bicaz erau 
printre minele şi şantierele exterminatoare în care munceau 
deţinuţii sclavi”] Romulus Rusan prezintă în lucrarea 
Cronologia şi geografia represiunii comuniste în România. 
Recensământul populaţiei concentraţionare (1945-1989) şi 
„fenomenul Piteşti”, precizând că „până la o mie de tineri, 
majoritatea studenţi, au fost umiliţi, forţaţi să-şi renege 


Restituiri Pitești nr. 1/2019 





Studii 


convingerile, familia, credinţele, să se maltrateze şi tortureze 
între ei, practic să-şi desființeze proria personalitate”12. 

În ceea ce priveşte „legalitatea” arestărilor, Romulus 
Ruşan monitorizează motivele sau pretextele arestărilor13. 
Baza „egală” a represiunii era Codul penal adoptat în 1948 
şi revizuit în 1955 şi 1968 şi mai ales articolul 209, adică 
„uneltire împotriva ordinii sociale”, un „articol-pretext, în care 
putea fi încadrat oricine, pentru ce a făcut şi pentru ce nu a 
făcut”14. În 1955 s-a adăugat un nou articol secret în Codul 
penal care acţiona retroactiv, ceea ce contravenea oricărui 
principiu de drept, respectiv articolul 193/1. Acesta prevedea 
condamnarea tuturor persoanelor care „s-au pus în slujba 
regimului  burghezo-moşieresc”, adică toţi prefecţii, 
funcţionarii din poliţie, administraţie, magistratură pentru 
„activitate contra clasei muncitoare”, pedepsele fiind de la 2 
la 8 ani de închisoare, iar pentru „activitate intensă contra 
clasei muncitoare” pedepsele acordate erau de până la 25 
de ani de închisoare. Acest articol se aplica persoanelor care 
fuseseră arestate încă din1948, 1950, 1952. Deci retroactiv. 


Capitolul Iil 


„Experimentul Piteşti” 

III.1.Instaurare. Pentru subordonarea întregii societăţi 
româneşti noului stăpân de la Răsărit era nevoie de 
înfrângerea rezistenţei societăţii româneşti, refractară în 
ansamblul său modelului sovietic. Pentru aceasta, aşa cum 
afirmă istoricul Alin Mureşan 19, era nevoie să fie eliminate 
atât elitele româneşti, din toate domeniile, căt şi „generaţia 
liant”, respectiv elitele studenţeşti pe care ţara noastră le 
avea în momentul respectiv. 

După abdicarea forțată a regelui Mihai, identificată de 
istoria oficială a Partidului Comunist cu „victoria deplină în 
cucerirea puterii politice în România”, s-a declanşat o teroare 
sistematică împotriva opozanților politici, reali sau imaginari. 

În 1948 a fost iniţiat un „val de teroare” 16, artizanii 
acestuia fiind Marin Jianu, secretarul general al Ministerului 
de Interne şi Alexandru Nicolski, anchetator-şef, care au 
primit ordinul să însceneze o serie de procese de sabotaj şi 
spionaj, primul declanşat la 24 mai 1948. 

Securitatea sau Direcţia Generală a Securităţii Poporului, 
de fapt a Partidului Comunist, a fost înfiinţată prin decretul 
221 din 30 august 1948, şeful acesteia fiind Pintilie 
Bodnarenko, un agent N.K.V.D., care şi-a luat numele de 
Gheorghe Pintilie. Activitatea acestei structuri era controlată 
de consilieri sovietici, a căror principală trăsătură a fost 
brutalitatea. Această caracteristică a fost exemplificată cu 
prisosinţă în sistemul penitenciar din România. 

Astfel, „sistemul carceral comunist a fost unul de 
exterminare”, prin condiţiile inumane de detenţie (spaţiu 
insuficient, lipsa aerului, a luminii, a locului de odihnă etc.), 
lipsa completă a igienei, înfometarea, practicarea pe scară 
largă, permanentă, a torturii, brutalitatea gardienilor, munca 
forțată prin stabilirea „normelor” la cote imposibil de atins, 
vârsta înaintată a unor deţinuţi politici. Metodele utilizate în 
anchetarea deţinuţilor politici sunt desprinse din_Evul Mediu 
şi sunt prezentate de istoricul Alin Mureşan 17: utilizarea 
bătăii, a subalimentaţiei, a torturii; presiuni morale pentru 
declaraţii impuse; falsificarea unor declaraţii etc. 

În acest „univers” se detaşează, prin gradul de cruzime şi 
de „ingeniozitate” a crimei, închisoarea din Piteşti. Dintre 
toate crimele comise de autorităţile din penitenciarele din 
România în regimul comunist, programul de „reeducare” a 
fost învăluit în secret."Motivul principal era acela că victimele 

reeducării au fost forţate să devină la rândul lor torţionari şi, 
fireşte, torţionarul se fereşte să-şi recunoască crima”18. Cu 
toate acestea, informaţii discrete despre „experiment” 
circulau în toate închisorile din România, iar Dumitru Bacu a 
scris pentru prima oară despre acest subiect în S.U.A,, el 
însuşi fiind deţinut politic. Informaţii despre acest subiect au 
fost cuprinse în cartea lui Virgil lerunca19, precum şi la 
postul de Radio „Europa Liberă”. 

Deşi închisoarea de la Piteşti din perioada 1949-1951 
este asociată cu „reeducare”, acest proces a fost iniţiat în 
nordul ţării, în închisoarea de la Suceava (octombrie 1948 — 
ooctombrie 1949). Dintre actorii „reeducării” de la Suceava 
se remarcă Alexandru Bogdanovici, şeful grupului legionar 
„Universitatea” din laşi, arestat la 20 mai 1948, Vasile 
Puşcaşu, Toma Simionovici, Ştefan Moraschi şi mai apoi 
Eugen Ţurcanu. Aceştia şi alţi deţinuţi de la Suceava au 
acceptat să participe la „reeducare”, fără să cunoască exact 
ceea ce presupunea o astfel de activitate, în speranţa 
diminuării pedepselor şi chiar a primirii unor recompense din 
partea noului regim comunist. De subliniat că această 
acţiune a demarat din iniţiativa Securităţii. Astfel, la începutul 
lui martie 1949 s-a înfiinţat la Organizaţia Deţinuţilor Politici 
cu Convingeri Comuniste (ODCC), secretar fiind Eugen 
Ţurcanu, în închisoarea de la Suceava. 

De la Suceava, la 22 aprilie 1949 au fost selecționați primii 
deţinuţi studenţi care să fie transferați la Piteşti pentru a 
extinde „reeducarea”. Din primul „lot” a făcut parte şi Eugen 
Ţurcanu, „care se bucura de dubla încredere a Biroului 
Operativ Suceava şi a anchetatorilor securităţii”20. 

[ll.2. Descriere. În acest univers al dezumanizării, 
închisoarea Piteşti ocupă un loc privilegiat. Aceasta, în opinia 
medicului Nicu loniţă, supravieţuitor al „reeducării”, „a fost 
transformată într-un laborator de psihopatologie umană în 
care generaţa '48 a fost supusă celui mai abominabil 
experiment psihologic, prin care s-a urmărit transformarea 
omului în contrariul său”21. 

Închisoarea de la Piteşti a început să fie construită în 
timpul ministeriatului la Interne al lui Armand Călinescu, un 
argeşean, fiind terminată în 1941 şi devenind unul dintre 
cele mai moderne locuri de detenţie din ţară. Aceasta se afla 
în extremitatea nordică a oraşului, aproape de sediul 
Securităţii, era dispusă în forma literei „T”, avea 9% de 
camere şi putea adăposti 700-800 de persoane. 

„Specializarea” sa în închisoare pentru studenţi a început 
în toamna lui 1948, primul „lot” de studenţi fiind legionarii 
arestaţi în 1941, urmat de studenţii de la Cluj, urmând loturile 
studenţilor la medicină de la Bucureşti, apoi cei de la 
Suceava, din care făcea parte şi Ţurcanu. 

Pentru descrierea celor ce se întâmplau la Piteşti am ales 
mărturia unui student care a fost supus „tratamentului” de 
reeducare, respectiv doctorul Nicu Ioniţă. Mărturia despre 
experienţa de la Piteşti este tulburătoare: 

„Eu am ajuns la Piteşti în aprilie 1950. Veneam de la 
Jilava unde răul era la el acasă şi nu credeam că ar putea fi 
ceva mai rău decât atât. Cât m-am înşelat! Aici, la Piteşti, m- 
am confruntat cu răul absolut. Aici am fost victimă şi martor 
al celui mai abominabil experiment uman, în care teroarea şi 
tortura au depăşit orice limite, reuşind să destructureze fiinţa 
umană în componentele sale de bază, să disocieze psihicul 
de biologic. După carantina obligatorie, timp de o lună de 
zile, am fost transferat în secţia celular şi, de aici, în cursul 
lunii iunie, mutat la subsolul închisorii, în „camera”-spațiu 
rezervat celor condamnaţi la muncă silnică. O cameră 

insalubră, întunecoasă, cu două ferestre mici şi zăbrele 
groase, la nivelul solului, cu priciuri de-a lungul pereţilor şi un 
singur pat de fier care în timpul experimentului va avea rolul 
de „confesor” şi două tinete, una pentru apă şi alta pentru 
necesităţile fiziologice. Acestea sunt amănunte, dar fiecare 
obiect amintit mai sus a avut roluri diferite în decursul anului. 
În cameră se aflau 32 de deţinuţi, colegi de suferință, toţi 
studenţi în ultimii ani sau absolvenţi de facultate, din toate 
centrele universitare din ţară şi toţi cu funcţii de răspundere 
în organizaţiile anticomuniste din care făceau parte şi care 
primiseră condamnări mari (10-15-20-25 de ani muncă 
silnică), eu având cea mai mică condamnare — 5 ani muncă 
silnică. Atmosfera din cameră, departe de a fi cea la care mă 
aşteptam, era tensionată şi inspira îngrijorare şi o teamă 
nedesluşită ne făcea traiul cotidian şi mai greu de suportat. 
M-am lămurit mai târziu, dar a fost prea târziu. 

6 decembrie 1950, o dimineaţă obişnuită, la fel de greu 
de suportat ca toate dimineţile şi totuşi, din senin, o lovitură 
năprasnică în cap, o durere acută şi ameţitoare, urmată de 
pierderea cunoştinţei şi alunecarea în neființă. Totul s-a 
petrecut fulgerător, ceea ce dovedea o bună pregătire a 
acţiunii şi o experienţă în atacuri prin surprindere, la care 
colegii mei mai participaseră. Loviturile au fost atât de 
puternice şi bine ţintite, încât nimeni nu a reacţionat. Cât a 
durat acestă explozie de ură şi înverşunare, această acţiune 
de-a dreptul sălbatică, nu ştiu. Abia când am fost cules de pe 
jos şi aruncat pe prici, mi-am recăpătat cunoştinţa. Eram 
înfăşurat în durere, o cefalee atroce îmi bloca orice gând, 
orice înțelegere. Privirea îmi era înceţoșată, auzul suspendat 
şi fiecare mişcare, fiecare efort mintal îmi sporeau durerile; 
orice efort mintal îmi certifica neputinţa şi, totuşi, trebuia să 
mă identific, să văd dacă mai sunt întreg şi să identific 
ambianța şi cauzele măcelului. Da, eram tot eu, dar nu mai 
eram cel care mă ştiam. O evaluare corectă a deteriorărilor 
suferite era absolut necesară pentru a afla exact stadiul la 
care mă aflam şi, mai ales, pentru a aprecia resursele de 
care mai dispuneam pentru a putea face față confruntărilor 
care vor urma. Bilanţul era negativ. Eram o victimă 
politraumatizată. Sângele îmi curgea din nas şi din gură, cu 
ochiul stâng nu mai vedeam deloc şi, pipăindu-mă, am 
constatat un edem palpebral şi facial enorm, iar zgomotele 
din urechi mă îngrijorau cel mai mult şi ducând mâinile la 
urechi, am constatat că din ambele urechi sângele şiroia pe 
obraji. Am intrat în panică. Situaţia era mult mai gravă decât 
mi-aş fi închipuit. 

Dar, de fapt, ce se întâmplase? O acţiune fulger şi atât de 
brutală, mult mai brutală decât anchetele prin care trecusem 
şi, ceea ce era mai îngrijorator şi de neimaginat, măcelul a 
fost pus la cale şi executat de către prietenii şi colegii noştri 
de suferință. Cum a fost posibil un asemenea masacru şi ce 
resorturi i-a îndemnat pe colegii noştri să acţioneze în acest 
fel? Buimăcit de durere, ascultam cu mare greutate sentința 
rostită de Ţurcanu: „Bandiţilor, criminalilor, să vă faceţi 
demascarea, să spuneţi tot ce n-aţi spus la anchetă, să-i 
demascaţi pe toţi cei cu care aţi avut legături şi mai sunt încă 
liberi!.. Bandiţilor, criminalilor, cel care nu-şi va face 
demascarea nu va ieşi viu din închisoare şi, acum sau mai 
târziu, de mâna noastră veţi muri!”. Din tonul, hotărârea şi 
siguranţa cu care îşi rostea sentința, mi-am dat seama că 
Ţurcanu nu glumea. Nedumerit şi înspăimântat, mi-am 
aruncat privirea în jur şi m-am îngrozit. O parte din prietenii 
şi colegii mei de la laşi, cu privirile întunecate şi încărcate de 
ură şi cu ciomegele în mână se plimbau agitaţi printre 

priciuri, cu ochii pe noi, gata să intervină în caz că cineva 
dintre noi ar fi încercat să facă un gest necugetat. Îi priveam 
pe colegii şi prietenii mei şi nu-i mai recunoşteam. Ce 
resorturi interioare şi cât de intense ar fi putut fi acestea, 
încât să le schimbe atât de mult înfăţişarea şi 
comportamentul. Acum Îmi explicam starea de tensiune, de 
nelinişte şi de aşteptare ce domnea în camera noastră şi, tot 
acum, am înțeles de ce am fost adus aici, în „camera 1 
subso/'22. 

În continuare, autorul relatează etapele „măcelului” pentru 
demascare: altă serie de lovituri, de insulte, ameninţări, toate 
venite la comanda lui Ţurcanu din partea colegilor şi 
prietenilor. „Nu loviturile mă dureau, mă dureau ura, 
încrâncenarea cu care aceste erau date de către bunii mei 
prieteni şi colegi de suferință23. După aceste lovituri 
fulgerătoare, pentru că se miza pe şocul surprizei, şi el un 
factor traumatogen major, urmau perioadele chinuitoare de 
imobilizare în poziţia gânditorului de la Hamangia. Regia 
demascării a continuat cu „spectacolul de seară” în care s-a 
prezentat o „demascare-mode!”: un student reeducat şi-a 
prezentat autobiografia, recunoscând că „se face vinovat de 
crime împotriva clasei muncitoare şi că, numai datorită 
colegilor din comitetul de demascare, a reuşit să cunoască 
adevărul” şi a mulţumit partidului că l-a ajutat să-şi 
recunoască greşeala şi să fie un om liber şi că acum este 
hotărât să lupte împotriva tuturor celor care uneltesc 
împotriva poporului muncitor'24. Se observă utilizarea 
terminologiei specifice reeducatului: autobiografie, crime 
împotriva clasei muncitoare, uneltire, hotărârea de a lupta 
etc. 

După un asemenea episod de teroare, autorul se 
confesează: „Nimic nu va mai fi ca înainte: nici oamenii, nici 
munca, nici dragostea şi nici chiar eu care, asemenea unui 
mutilat, îmi voi purta infirmitatea pe străzi, printre oameni, 
atinşi şi ei de aceeaşi maladie a spiritului”29. 

Etapele reeducărării sunt în număr de cinci şi sunt de o 
cruzime inimaginabilă pentru mintea unui om normal. 

Astfel, în etapa |, se urmărea câştigarea încrederii 
victimei, pentru a afla cât mai multe informaţii care nu 
fuseseră declarate la anchetă, foarte multe dintre acestea cu 
un caracter personal, intim, relatate unor „prieteni sau vechi 
cunoştinţe, cu bucuria „regăsirii” înrtr-un mediu ostil. 

În etapa a II-a, în mod neaşteptat — se miza pe factorul 
surpriză pentru a paraliza „victima” - începea tortura fizică, 
prin bătăi cumplite, însoţite de un vocabular vulgar, 
neaşteptat, diferit de profilul psihologic al torţionarilor înainte 
de a deveni factori ai reeducării. Din acest limbaj, cuvântul 
„banditule” era repetat obsesiv şi cu cât mai multă ură pentru 
a-l convinge pe şef, pe Eugen Ţurcanu, de succesul propriei 
reeducări. 

În etapa a Ill-a, victima trebuia să-şi facă „demascarea 
exterioară”, să se declare despărţit de tot ceea ce a 
însemnat viaţa sa dinainte de detenţie. Aceste declaraţii 
aveau loc sub tirul unor torturi permanente, în care fiecare 
torționar căuta să fie cât mai „inventiv”, dincolo de orice limită 
a imaginarului. 

Etapa a IV-a era cea denumită „demascarea interioară”, în 
cadrul căreia victima reeducării se recunoaştea a fi fost un 
netrebnic, un răufăcător. 

Ultima etapă, cea de-a V-a, era cea în care ceea ce mai 
rămăsese din fostul student victimă se dezicea de valorile 
sale cele mai intime, credinţă, iubire faţă de părinţi, arătând 
că este pregătit să ia parte la reeducarea altora. Toate 

aceste lucruri monstruoase aveau loc într-o atmosferă 
perpetuă de tortură fizică şi psihică, de cele mai multe ori din 
partea celui mai bun prieten sau coleg de suferinţă. 

Supliciile reeducării sunt enumerate de Costin Merişca, el 
însuşi victimă şi torţionar în lucrarea memorialistică 
„Tragedia Piteşti” 6, publicată în 1997, fiind „primul piteştean 
care şi-a scris „Patimile” în România, înainte de a primi (în 
decembrie 1989) autorizaţie de la poliţiune (un adevărat text- 
de-sertar; sau ...paşaport-pentru-eşafod), după cum se 
exprimă Paul Goma, în prezentarea lucării citate. Aceste 
torturi sunt amintite pe nu mai puţin de patru pagini, unele 
mai monstruoase decât altele: mâncatul pâinii din trei 
înghiţituri sau păstrarea acesteia în gură zile întregi; 
mâncatul fără lingură, a supei fierbinţi, să treci prin „furcile 
caudine” ale bătăii până cădeai leşinat, pentru a o lua de la 
capăt şi alte asemenea grozăvii pe care nici hârtia nu le 
suportă, dar să le fi şi trăit!27 

Iniţiativa „reeducării” este de sorginte sovietică, lucru 
dovedit de începutul procesului sub coordonarea 
specialiştilor sovietici din Securitate şi prin tehnicile de 
tortură sau iniţiatice cunoscute în spaţiul asiatic. 

Încheierea programului se bazează pe două evenimente, 
unul intern, iar celălalt extern. Evenimentul intern se referă la 
înlăturarea din partid a Anei Pauker, a lui Vasile Luca şi a lui 
Teohari Georgescu, „latura externă” a PCR de către liderul 
autohton Gheorghe Gheorghiu-Dej. Un alt eveniment este 
legat de demersurile pe care le făcea România pentru a fi 
admisă ca membră a O.N.U. O condiţie esenţială era 
respectarea „Declaraţiei Universale a Drepturilor Omului”, 
adoptată la 10 decembrie 1948. În colonia de muncă silnică 
de la Peninsula, de la Canalul Dunăre-Marea Neagră fusese 
ucis doctorul lon Simionescu, deţinut politic, o somitate 
medicală. Despre moartea aceasta se aflase în Occident şi 
autorităţile din România erau obligate să cerceteze 
evenimentele. În acest ccontext, s-a pus capăt 
„experimentului” Piteşti, dar tortura a continuat în sistemul de 
detenţie românesc, mijloacele devenind mai subtile, dar la fel 
de traumatice pentru cei din interior. Bineînţeles, vinovaţii 
adevăraţi, iniţiatorii sistemului şi coordonatorii „din umbră”, 
înaltele autorităţi comuniste, în frunte cu Gheorghe 
Gheorghiu-Dej şi cu „specialiştii” sovietici care l-au „consiliat” 
nu au fost condamnaţi. Deşi vina autorităţilor nu a putut fi 
ascunsă în totalitate, totuşi, în arenă a fost aruncată 
„plevuşca”, adică funcţionari relativ mărunți ai Securităţii. 
Dând dovadă de o inginerie a mistificării diabolice, întreaga 
responsabilitate a „experimentului” a fost pusă pe seama 
foştilor studenţi legionari, în frunte cu Eugen Ţurcanu. Deşi 
aceştia nu pot fi absolviţi de vina de a fi devenit torţionari fără 
să fie torturați ei înşişi înainte — şi şi-au primit pedeapsa- 
totuşi marii vinovaţi nu au fost pedepsiţi. 


III.3.Consecinţe 

III.3.a. Avantajele reeducării pentru sistemul 
comunist. Esenţa reeducării era, pe de-o parte, lichidarea 
mişcării de protest împotriva instaurării comunismului, iar pe 
de altă parte, să se anihileze, “metodic şi fără posibilitatea de 
recuperare”Z8, opoziţia întregului tineret deţinut. 

Astfel, prin „experimentul Piteşti” s-a urmărit: 

1. adunarea de informaţii pentru Securitate, prin mijloace 
foarte dure, care nu fuseseră experimentate încă: trădarea 
prietenului, a rudei, prin teroare, prin exacerbarea 
sentimentului de supravieţuire; 

2. „spălarea creierelor” şi crearea „omului nou”, gata să 

îngurgiteze ideile mărețe despre egalitatea absolută; 

. discreditarea valorilor Vechiului Regim; 

„ exterminarea unei generaţii; 

„ inocularea terorii şi a unei atotputernice TEAMĂ; 
„ secretomania, suspiciunea, neîncrederea; 
„manipularea; 

. formarea delatorilor 

. legitimarea Noului Regim. 

Avantajele pentru sistem erau deci completarea anchetei, 
iar cea mai perfidă, în opinia mea, era legarea deţinuţilor- 
torţionari între ei prin complicitatea crimei. Virgil lerunca este 
categoric în cartea sa, deşi nu a fost supus fenomenului 
reeducării, şi deci nu prezintă informaţiile dintr-o sursă 
primară, afirmând: “nimeni n-a putut ieşi cu mâinile 
curate”29. 

Piteştiul “a fost un experiment cu aplicabilitatea generală, 
pentru a se constata ce se poate obţine prin teroare 
generală, prin teroare continuă, în vedera îngenuncherii 
totale, a transformării oamenilor în roboţi”30. 

În acelaşi timp, “Piteşti-ul a spulberat imaginea omului 
ideal, a dărâmat statuile zeilor, a înlocuit metâfora cu 
adevărul gol-goluţ şi figurile de stil cu enunţuri ştiinţifice 
corespunzătoare realităţii”31, reducându-l pe om la biologie. 
Această involuţie s-a datorat sistemului de teroare aplicat la 
Piteşti în cadrul “reeducării”. 

"Teroarea este o armă psihologică complexă, este o armă 
inteligentă cu acţiune discretă şi selectivă, penetrantă şi cu 
difuzie în masă, precis direcţionată asupra psihicului colectiv 
şi individual. Teroarea subminează integritatea structurilor 
nervoase, tulburând profund activitatea creierului care-şi 
pierde, astfel, funcţia de comandă şi control asupra etajelor 
inferioare care încep să funcţioneze autonom, antrenând 
tulburări fiziologice majore, urmate de modificări ale 
sensibilităţii şi senzorialităţii, cu repercusiuni asupra întregii 
economii a organismului”3 . În acest context, se poate vorbi 
de “nebunia colectivă care a fost Piteştiul”33. 

Unele dintre aceste obiective s-au realizat, acumularea de 
informaţii, instaurarea marii teme, dar pe termen limitat. Nu 
s-a reuşit însă exterminarea unei generaţii, discriminarea 
valorilor de demnitate umană, de libertate şi a celor profund 
umane de prietenie, solidaritate, speranţă, iar Nou/ Regim, 
chiar dacă a supravieţuit o jumătate de secol, nu s-a legitimat 
niciodată la nivelul profund al valorilor perene. 

[lI.3.b.Psihotrauma de detenţie. Urmările psihice ale 
detenţiei asupra deţinuţilor politici, şi în special asupra celor 
supuşi „experimentului Piteşti” sunt prezentate de un 
supravieţuitor al „experimentului”, medicul Nicu loniţă34, 
care a fost arestat la vârsta de 25 de ani, pe când era 
preparator la Institutul de Medicină din laşi, pe baza 
celebrului articol 209: „uneltire contra ordinii de stat”. Pentru 
o vină inexistentă, a primit şase ani de muncă silnică şi 
închisoare, fiind purtat prin închisorile Galata, Suceava, 
Jilava, prin „experimentul Piteşti” şi, în sfârşit, prin lagărele 
de muncă forţată. „Experienţa cea mai năucitoare a trăit-o la 
Piteşti (deşi ca decor şi înfăţişare dantescă Jilava i se păruse 
de nedepăşit)'35. Drama domnului loniţă a continuat şi după 
„eliberare”: până la 43 de ani n-a fost lăsat să practice decât 
munci inferioare, iar în anii de după readmiterea în corpul 
medical a trecut prin secţiile grele ale spitalului din Paşcani. 

Deşi întemnițat, doctorul Nicu loniţă a rămas un 
profesionist, propunându-şi să memoreze momentele prin 
care a trecut, cu detaşarea specialistului, propunându-şi să 

analizeze toate resorturile şi toate consecinţele acţiunilor 
derulate mai ales în timpul năucitorului şi iraţionalului proces 
al „reeducării”. Rezultatele observaţiilor au fost publicate în 
200836. 

În cartea prezentată sunt reliefate consecinţele detenţiei 
politice atât asupra  întemniţaţilor, cât şi asupra 
supraveghetorilor, ale terorii la care erau supuşi permanent 
deţinuţii, declanşarea psihodramelor. Autorul nu se opreşte 
cu analiza fenomenului la încetarea întemniţării, ci urmăreşte 
şi mediul social postdetenţie, sindromul traumatic 
postdetenţie, evoluţia după detenţie, propunând, în acelaşi 
timp, măsuri de recuperare şi integrare. 

În opinia autorului, însăşi existenţa detenţiei politice este 
o măsură de exterminare, îndreptată împotriva fiinţei umane, 
susţinută de un regim politic ce avea aroganţa să se 
numească perfect, etapa superioară a evoluţiei omeneşti, 
dincolo de care nu se mai putea evolua. Practica dezminte 
însă această falsă argumentaţie a ideologiei comuniste. Doar 
existenţa sistemului de detenţie politică, fără analiza altor 
aspecte propuse de sistemul comunist, descalifică acest 
„experiment politic” al omenirii. Astfel, detenţia politică este „o 
discontinuitate în fluxul normal al vieţii, un spaţiu insalubru 
biologic şi moral”37. Inumanul spaţiului de detenţie politică 
se compune din mai multe aspecte. În primul rând, victimele 
sunt plasate „într-un mediu ostil şi advers”38, stricta 
„Supraveghere şi controlul omniprezent sugrumând orice 
gând şi orice speranţă de întoarcere la o viaţă normală”3%. În 
al doilea rând, „înfometarea programată împinsă până la 
epuizarea totală a rezervelor energetice (...), lipsa de 
mişcare alternând cu eforturi istovitoare, epuizante, cu 
microclimatul nociv şi lipsa totală a igienei personale”40 au 
avut drept consecinţă „mizeria fiziologică de nedescris"41. 
Ruinarea biologică a condus la „subminarea echilibrului 
psihic, la slăbirea capacităţii de adaptare şi integrare şi la 
anihilarea rezistenţei, punând viaţa deţinuţilor în pericol"42. 
În al treilea rând, monotonia programului zilnic a condus la 
„abrutizare, însingurare, înstrăinare, la pierderea încrederii 
faţă de cel de alături, „ceea ce a generat multe traume 
psihice"43. În al patrulea rând, smulgerea deţinutului din 
mediul familial, profesional, cultural, a determinat un alt gen 
de stres, cel emoţional, foarte puternic, „mediator al multor 
tulburări psihice cu efect de centrare, astfel încât toate 
preocupările deţinutului au fost dirijate către o singură 
opţiune, supraviețuirea cu orice preț'44. Declanşarea 
acestui instinct a condus la nesocotirea dreptului la viaţă al 
celorlalţi şi, implicit, la deteriorarea relaţiilor interpersonale, 
„îngreunând şi mai mult calvarul detenţiei"45. 

[lI.3.c. Marea Spaimă de la Piteşti. Conform 
Dicţionarului Explicativ al Limbii Române, „spaimă, spaime” 
înseamnă emoție puternică şi violentă provocată de ceva 
neprevăzut şi primejdios; groază. 

O consecinţă majoră a detenţiei şi în special a celei de la 
Piteşti din perioada derulării nefericitului „experiment”, între 
anii 1949-1952, este teama inoculată victimelor, o teamă ce 
este „reverberată în întregul sistem penitenciar românesc şi 
în afara acestuia"46, astfel încât „deţinuţii ajung chiar să-şi 
proiecteze întregul mapamond ca pe un Piteşti uriaş"47. 

Această spaimă este rezultatul torturii aplicate 
generalizat: la nivel fizic, psihic, la nivel individual, dar şi 
asupra unor grupuri întregi, comunităţi de deţinuţi dintr-o 
întreagă colonie de muncă silnică. Paradoxal este că în 
secolul al XX-lea s-a aplicat tortura, în condiţiile în care 
europenii, mai ales, afirmaseră şi se străduiseră să pună în 

practica politică drepturile naturale ale omului, respectarea 
egalităţii, libertăţii, încă din secolul al XVIII-lea! 

Cauzele moderne ale torturii sunt explicate de Ruxandra 
Cesereanu prin "desacralizarea societăţii contemporane, 
degradarea omului modern (analfabetul hipnotizat de 
parvenire politică ajunge uşor un torţionar), crisparea 
ideologiilor, deconectarea Puterii de Lege, (...) precum şi o 
anumită teatralitate a societăţilor contemporane”*€. 

În articolul „Frica in extremis. Închisoarea Piteşti (1949- 
1952)”, Dinu Gherman prezintă diversele ipostaze în care 
Marea Frică a fost inoculată victimelor „reeducării” de la 
Piteşti, temă ce se regăseşte în lucrările memorialistice 
publicate despre acest subiect după 1989 şi pe care autorul 
le analizează cu profesionalism. Pentru economia lucrării de 
faţă, voi aminti doar multiplele fațete sub care este înfăţişată 
această Spaimă în conştiinţele studeţilor care au avut 
neşansa să cunoască grozăviile „fenomenului Piteşti”. 

Astfel, prima ipostază este cea a momentului iniţial al 
reeducării, din camera numărul 4 spital, declanşat de 
torţionarul Eugen Ţurcanu şi acoliţii săi şi se referă la şocul 
produs de surpriza atacului, surpriză care subclasează 
pentru câteva momente violenţa atacurilor verbale şi fizice. 
La acestea se adaugă fricile identificate de Ruxandra 
Cesereanu şi amintite de autorul articolului citat: frica de a fi 
torturat, de a înnebuni, de a fi demonizat, de a muri, frica de 
alteritate şi frica de sine*“. Toate acestea contribuie la 
instalarea unui climat generalizat de teamă colectivă, teamă 
pe care victimele „experimentului Piteşti” au purtat-o cu ei 
toată viaţa şi de care puţini supraviețuitori au reuşit să se 
debaraseze. "Reeducarea este un fel de mutatio menti 
abscons şi diabolic; termenii reeducare, demascare, Piteşti 
devin sinonime cu frica şi oroarea”, este concluzia la care 
ajunge Dinu Gherman în urma analizei textelor 
memorialistice ale supravieţuitorilor „fenomenului Piteşti”. 

Un alt aspect pe care autorul articolului citat îl surprinde 
în studiul său este încercarea regimului comunist de a face 
responsabilă pentru grozăvia de la închisoarea Piteşti 
mişcarea legionară. După cum se ştie, după deconspirarea 
pe plan extern a grozăviilor „experimentului Piteşti”, singurii 
vinovaţi au fost găsiţi studenţii din grupul lui Eugen Ţurcanu, 
cunoscut pentru activitatea sa legionară. 

O altă teamă a studenţilor de la Piteşti a fost aceea de a 
nu fi demonizaţi pentru că în preajma marilor sărbători 
religioase, Crăciun sau Paşte, aceştia erau supuşi unor 
ceremonialuri ce păreau satanice: liturghii în cadrul cărora 
era batjocorită sfânta taină a împărtăşaniei, victimele fiind 
obligate să se „împărtăşească” cu dejecţii şi urină, botezul 
era executat prin excremente, lisus şi Maria erau blasfemiaţi 
şi urmau şi alte regii inimaginabile pentru o minte normală. 

Teama de sine însuţi este, de asemenea, o consecinţă în 
plan psihic a „experimentului Piteşti”: anume nevoia de a te 
„confesa” torţionarilor, reflex al „şcolii de reeducare. Dinu 
Gherman prezintă cazul deţinutului Aurel Vişovan, care, 
după ce încercase să se roage, se ducea la Comitetul de 
reeducare să declare acest lucru”!. Astfel, şi acest 
comportament este rezultatul modelării prin frică a propriului 
comportament şi a pierderii stimei de sine, a încrederii în 
propriile gânduri şi acţiuni, o ataşare ilogică de torţionar. 

Omnipotenţa fricii printre studenţii care au trecut prin 
închisoarea Piteşti stăruie mult timp după încetarea 
„reeducării”, încât numai pronunţarea numelui lui Ţurcanu 
sau a numelui Piteşti produce spaimă resimţită organic. 

Aurelian Guţă, un deţinut de la Canal, îi descrie astfel pe 

deţinuţii trecuţi prin reeducare şi, implicit prin demascare: 
„aveau o figură pierdută care fugea în diverse direcţii”, „erau 
din cale afară de suspicioși şi încă PUI SARIC marcați de 
spaima repetării unor situaţii grave'S „O altă descrie îi 
aparţine lui lon lanolide: „aveau o expresie stranie, între 
groază, febră şi hipnoză. Privirea le era sticloasă şi instabilă. 
Erau agitaţi şi veşnic puşi pe ceartă”53, 

Aşadar, Imperiul Fricii în care au trăit foştii deţinunţi de la 
Piteşti şi din care foarte puţini au evadat întăresc tabăra celor 
care consideră că „proiectul Piteşti” nu a eşuat. 

Implicarea studenţilor în procesul de reeducare a depins 
de o multitudine de factori, identificaţi de Costin Merişca: 
vulnerabilitatea psiho-somatică a fiecăruia, rezistenţa 
interioară îmbinată cu diplomaţia şi flexibilitatea fiecăruia; de 
impresia de sinceritate pe care victima o asigura (prin 
demascări şi participare); de interesul sau dezinteresul pe 
care li-l purta Ţurcanu sau adjunctul său; de funcţia avută, 
pentru a putea avea influenţă asupra altora; de 
disponibilitatea de a participa „activ” la acţiunile violente; de 
şiretenia cu care te puteai câteodată strecura printre 
evenimente, de bagajul de date nedeclarate la anchetă 
înainte de condamnare; de intransigenţa rezistenţei la 
teroare; de firea mai fricoasă sau mai curajoasă a fiecăruia 
în faţa agresiunii fizice în genere; de obişnuinţa sau 
neobişnuinţa cu bătaia; de instinctul puterii şi cel conservare, 
de sadism; de protecţia de care totuşi au mai putut beneficia 
câţiva din partea unuia sau altuia din comitetul din cameră 
etcS4. La acestea se poate adăuga tăria de caracter a 
fiecăruia. 

Reacţiile şi atitudinile faţă de tortură ale celor din afară 
variază şi ele de la caz la caz. Cercetătoarea Ruxandra 
Cesereanu le enumără pe câteva dintre acestea: „oroare ori, 
dimpotrivă, insensibilitate, spaimă, paralizie de voinţă, falsă 
ignoranță, ignoranță reală, complicitate prin pasivitate, 
dezgust, justificare” Concluzia la care ajunge 
cercetătoarea este următoarea: tortura distruge, cu 
precădere, respectul de sine al victimei, pe care o ruşinează 
şi culpabilizează, deşi ea este inocentă””9, iar „actul de 
tortură îl degradează în mod absolut pe torţionar, şi mai puţin 
pe supliciat, şi, de aceea, actul de pierdere a respectului față 
de sine din partea victimei nu ar trebui să fie exagerat'S7. 

Torturile din partea administraţiei penitenciarilor au fost 
practicate în închisorile româneşti până în 1956-1958. Între 
1962-1964 s-au aplicat alte mijloace de constrângere: 
reeducarea fără violenţă, la Aiud, Botoşani, Rm. Sărat, 
Oradea; izolarea la Zarcă, şantaj: eliberarea era condiţionată 
de reeducarea publicăS8. 

[ll.3.d. Consecințele reeducării asupra torţionarilor. 
După cum se ştie, deşi „experimentul de la Piteşti” a fost 
iniţiat şi pus în practică de cele mai înalte autorităţi 
comuniste, în frunte cu celebrul „personaj” Pintilie, şeful nou 
înfiinţatei Securităţi, de fapt un ofiţer N.K.VD., după 
deconspirarea în străinătate a torturilor la care erau supuşi 
deţinuţii politici din România, mai ales după sinuciderea 
doctorului Simionescu la Peninsula, într-unul din lagărele de 
muncă forţată de la Canalul Dunăre-Marea Neagră”“, toată 
„vina” şi răspunderea pentru macabrele „experimente” ale 
„reeducări” au fost aruncate asupra foştilor studenţi legionari, 
care ar fi acţionat sub comanda şefilor lor din străinătate, 
precum Horia Sima. S-au întrerupt torturile, fără a se 
îmbunătăţi prea mult regimul de detenţie sau de muncă 
forțată, iar torţionarii şefi, care-şi aşteptau promovarea în 
noile structuri de represiune ale Noului Regim, au fost 

anchetați şi judecaţi în cadrul a două procese, finalizate cu 
22 de condamnări la moarte. S-au executat doar 16 
persoane, Eugen Ţurcanu fiind în primul lot al acestora. 

O altă consecinţă asupra torţionarilor este cea psihică. 
Astfel, Costin Merişca, în lucrarea citată, afirmă, precum unul 
care a stat în aceeaşi cameră cu torţionarul, că „visa urât”, 
„avea coşmaruri şi urla prin somn”, declarând unui apropiat 
că „orice ar fi, înapoi nu putem da”60. 


Capitolul IV 


Concluzii 

Reflexiile unor supraviețuitori ai „fenomenului” sau 
„experimentului” Piteşti sunt cele mai pertinente concluzii 
asupra unui subiect atât de delicat şi de neobişnuit al 
consecinţelor „reeducării” de la Piteşti. Astfel, redau în 
continuare mărturia-confesiune a domnului Merişca, cu rol 
de eliberare şi de asumare a unui proces de vindecare 
morală, de cicatrizare dureroasă a unei întregi societăţi şi a 
unei generaţii: „Drama piteştenilor a fost mai lungă şi mai 
complicată decât s-a scris şi se ştie. Mai întâi că teroarea 
intrată în oase la Piteşti n-a mai ieşit din noi ani şi ani. Drama 
trăită la Piteşti nu s-a încheiat acolo şi nici la Gherla. 
Demascările au încetat, dar spectrul reînceperii lor a terorizat 
victimele o bună bucată de vreme. În penitenţă, majoritatea 
celorlalți ne-a ocolit, ne-a izolat, puţini au avut curajul să se 
apropie sufleteşte, cu tact, de noi, cei schilodiţi fizic, mintal şi 
moral. 

leşind în libertate, ne-am izolat singuri, iar pe unii, cu 
remanenţe adânci, îi stăpâneşte o frică maladivă şi acum. 
Procesul de revenire la normal s-a dovedit, într-un fel, mai 
greu pentru mulţi decât cel al demascărilor. Rănirea 
sufletului e de obicei bruscă, dar cicatrizările cer timp. 

Cu conştiinţa culpabilităţii, lingându-ne fiecare rănile 
sufleteşti în singurătate, complexaţi că ne-am compromis, 
debusolaţi, priviţi şi trataţi cu intoleranta suspiciune 
bolşevică, eram stigmatizaţi pe viaţă. Dar aveam de obținut 
sau de menţinut un serviciu, de întreţinut o familie şi puteam 
fi oricând arestaţi (cum s-a şi întâmplat cu mulţi în 1956- 
1958). Am fost supuşi unui tir continuu de persecuții, presiuni 
şi şantaje. Fiecare a trăit frământări pe care nu le încape 
hârtia, căci Securitatea aflase în noi un teren mai mult sau 
mai puţin vulnerabil şi voia să ne menţină în continuare 
delatori. Cum a procedat fiecare şi până când — a variat de 
la caz la caz. Oricum, tragedia Piteştiului s-a prelungit, prin 
consecinţele ei, ani şi decenii. 

Aceia dintre noi încă timoraţi, şi nu numai cei trecuţi prin 
sindromul Piteşti, de obicei tac şi-şi refulează amintirile. Din 
punct de vedere psihologic e cea mai proastă soluţie. Ei ar 
trebui să povestească, să facă mărturii prietenilor intimi sau 
duhovnicului, expulzând astfel tot infernul acumulat în suflet. 
Spovedania are un miraculos efect purificator'61. 

Rolul eliberator al spovedaniei este susţinut şi de alţi 
supraviețuitori ai „reeducării”. Astfel, domnul Aurel Suciu, din 
Timişoara, declară: „după ce am trecut prin „reeducarea” de 
la Piteşti şi Gherla, am simţit o adâncă stare de golire, de 
împietrire sufletească şi spaimele mă urmăreau. Nu mă 
puteam ruga şi nu puteam intra în biserică. (...) Am simţit 
ajutorul lui Dumnezeu, am îndrăznit să intru în biserică, să 
mă rog şi să mulţumesc Domnului. De atunci a început 
zbuciumul, frământarea şi această stare sufletească a ţinut 
ani de zile până când am reuşit să mă spovedesc la preot şi 
să plâng, fiindcă simțeam că sufletul meu nu este total 
descătuşat”62. 

O altă cale de descătuşare, de vindecare a reprezentat- 
o împăcarea cu ceilalţi. „In acel moment am simţit că mi s-a 


deschis sufletul, că mi s-a umplut golul interior”63, „te 
consideri biruitor”64. 
Concluziile despre „fenomenul Piteşti” cele mai 


pertinente aparţin celor care au trecut prin acest „laborator”. 
„Despre „Fenomenul Piteşti” nu pot vorbi decât cei care care 
au trecut prin acest infern. Fiind vorba de fapte anormale, nu 
pot fi cântărite cu mijloace normale, ci apreciate în valorile 
absolutului”65. 

Domnul Costin Merişca, supravieţuitor al evenimentelor, 
concluzionează în cartea-mărturie, scrisă în 199766: 
„Important este totuşi că, în finalul finalului, 
experimentul Piteşti, pentru cei care nu s-au dereglat 
grav, a eşuat. Treptat, mai devreme sau mai târziu, cu infime 
excepţii, foştii  „reeducaţi” şi-au găsit echilibrul, 
verticalitatea”07. 

De asemenea, supravieţuitor al „reeducării, domnul 
Costin Merişca afirmă „în nici un caz nu-i putem pune alături 
pe cei care, torturați, au devenit ei înşişi torţionari, ca de pildă 
Aligo Popescu, un om de o mare puritate morală în libertate, 
devenit un robot, înnebunit de spaime, sau Cornel Pop, care 
a rezistat unor torturi incredibile, până la un punct, când s-a 
prăbuşit brusc'68. 

De asemenea, istoricul Marius Oprea, afirmă că 
„prăbuşirea comunismului a fost un efect al eşecului 
reeducării, începută violent la Piteşti şi extinsă apoi (...) la 
nivelul întregii Românii"69. 


In loc de bilanţ... 

La Piteşti au murit în urma torturilor 13 studenţi şi s-au 
sinucis alţi trei nefericiţi. Au înnebunit patru victime şi au 
încercat să se sinucidă alţi patru nefericiţi. 

În total, la Piteşti şi Gherla au fost ucise peste 30 de 
victime. Numărul torturaţilor a fost de 800 la Piteşti, câteva 
sute la Gherla, 70 la Târgşor, zeci la Peninsula, 20-30 la 
Ocnele Mari; 7-8 la Braşov; 6 la Târgu Ocna. Dintre aceştia, 
peste 100 au rămas cu infirmităţi grave. 

O dovadă a implicării Securităţii şi deci a autorităţilor 
comuniste în "actul reeducării” este mărturia lui Costin 
Merişca70, supravieţuitor al „experimentului”: „înainte de 
desfiinţarea penitenciarului Piteşti ca închisoare pentru 
studenţi a apărut prin fiecare cameră colonelul Czeller însoţit 
de Ţurcanu şi le-a spus că demascările nu vor înceta 
niciodată şi că cei din Piteşti vor face demascarea tuturor 
<bandiţilor din R.P.R.>"71. Nu întâmplător colonelul Czeller 
“a fost ajutat să se sinucidă” într-un cimitir din Bucureşti, 
după procesul vinovaţilor de la Piteşti. De asemenea, 
inculpatul Calciu Gheorghe, la cel de-al doilea proces al 
reeducării din vara lui 1957 a avut curajul să declare 
adevărul, anume că demascările au fost iniţiate de Nicolski, 
Czeller şi cei din spatele lor, iar toţi cei implicaţi în cele două 
procese (din 1954 şi din 1957) au fost siliţi să susţină că 
ordinul de autodistrugere ar fi venit de la comandanții 
legionari, în frunte cu Horia Sima. 

Din 6 decembrie 2001, la exact 52 de ani de la 
declanşarea „reeducării la Piteşti în camera 4 Spital, a fost 
inaugurat în Piteşti un Simpozion Internaţional dedicat 
„Experimentului Piteşti”, „PERT”, care în 2012 a ajuns la 
ediţia a XIl-a. Acest Simpozion a fost iniţiat pentru ca 
evenimentele desfăşurate în temniţele comuniste şi în 
special în cea din Piteşti să fie cunoscute. În acelaşi timp, în 
cadrul lucrărilor simpozionului supraviețuitorii 

„experimentului”, aflaţi deja la vârste venerabile, au avut 
curajul să se confeseze, să se elibereze de teama cu care au 
convieţuit o viaţă întreagă, povestind lumii întregi 
inimaginabilul pe care l-au trăit, pentru o eliberare necesară 
şi pentru o însănătoşire generală a societăţii româneşti 
postcomuniste. Astfel, la primele ediţii ale simpozionului au 
participat cu comunicări cei mai curajoşi dintre 
supraviețuitorii „fenomenului”, şi îi menţionăm aici, pe domnii 
Nicolae Trifoiu72, Emil Sebeşan73, Gheorghe Boldur- 
Lăţescu74, Traian Popescu/9, Aristide lonescu76, Aurel 
Suciu77, Nicu Ioniţă” €, Lucian Plapşa”%, Mihai Timaru80, 
Corneliu Cornea8Î, Rădulescu Mihai82, Paul Goma83, 
Gheorghe Marian84, Adrian Lupescu85, Ştefan Domocoş86, 
Mihail C. Buracu87, Aurel Brazdă88, Sergiu Grossu89, 
Nicolae Enescu9%0, ca să-i amintim doar pe participanţii la 
primele două ediţii ale conferinţei. 

Simpozionul PERT este şi o reparaţie morală, o 
reintegrare a semenilor noştri supuşi unor experienţe 
inumane în societate, o încercare de recâştigare a încrederii 
în oameni. Nimeni din tânăra generaţie nu are dreptul să 
judece, să condamne cele petrecute cu studenţii care, 
torturați, au fost obligaţi la rândul lor să devină torţionari 
pentru că „În puşcăria de la Piteşti a fost practicată, într-un 
experiment de originalitate grotescă în lagărul comunist, 
degradarea deliberată şi extremă a omului. Denumit 
„reeducare”, experimentul a folosit tehnici de abuz psihic 
menite nu doar să inducă teroare printre adversarii regimului, 
ci să distrugă personalitatea individului”91 după cum 
declara istoricul Dennis Deletant, care face parte din 
comitetul ştiinţific internaţional al simpozionului. 

„Experimentul Piteşti a fost aproape unic în lume şi ţine 
de istoria tragică a românilor în ultima jumătate de veac. A 
fost unic prin metodele de constrângere (violenţă maximă, 
martiriu, tortură neîntreruptă) care au dus la transformarea 
oamenilor în monştri (procesul tragic al uciderii personalităţii 
şi al mutilării sufleteşti când victimele ajung călăi). 
Fenomenul rămâne uluitor şi inexplicabil, ca o ecuaţie foarte 
abstractă, nu numai pentru restul dEțiAMUlar politici, dar la 
drept vorbind chiar şi pentru victime”92. 

La 16 aprilie 1964 s-a emis decretul de grațiere generală 
şi până la sfârşitul lui iulie toţi deţinuţii politici au fost puşi în 
libertate. 


Note: 
1Soljeniţin, Alexandr, Arhipelahul Gulag. 
Merişca, Costin, Tragedia Piteşti. O cronică a „reeducării din 

închisorile comuniste, Institutul European, p. 58. 

4Merişca, Costin, op. cif., p. 78. 

SApud Merişca, Costin, op. cit., p. 78. 

Sipidem. 

7Mureşan, Alin, Piteşti. Cronica unei sinucideri anunţate, ediţia a 
II-a, revăzută şi adăugită, editura Polirom, 2010, Anexa 1 — Lista 
deţinuţilor politici care au trecut prin acţiunea violentă din Piteşti, 
p.315-327. 

3in „Cartea neagră a comunismului” sunt prezentate 240 de 
unităţi de detenţie, între care 44 de penitenciare, 61 de locuri de 
anchetă, depozit şi surghiun, 72 de lagăre de muncă forţată, 63 de 
centre de deportare şi domicilii obligatorii, 10 azile psihiatrice cu 
caracter politic, apud Rusan, Romulus, Cronologia şi geografia 
represiunii comuniste în România. Recensământul populaţiei 
concentraționare (1945-1989), Fundaţia Academia civică, 2007, 
p.44. 

Ciuc şi Dumbrăveni erau închisori pentru femei, iar Târgşăr, 

Învăţământul comercial în Piteşti 
la începutul secolului XX 


prof. lulia MIELCESCU, Colegiul Economic “Maria Teiuleanu” 


După anul 1900, conform legislaţiei întocmite în perioada 
1897-1899, s-au organizat primele concursuri de manuale, la 
care puteau participa toţi profesorii; se acordau premii |, II şi 
III, manualelor şcolare considerate a fi cele mai bune şi se 
alcătuia, anual, o listă cu manualele premiate, din care 
şcolile urmau să aleagă. Deşi conservatorii au desfiinţat 
aceste concursuri în 1911, cărţile bune s-au impus vreme 
îndelungată. Între manualele folosite în şcolile comerciale din 
ţară, la obiectul limba română, găsim şi pe cel elaborat de 
către profesorul Petre Vasile Haneş care a funcţionat la 
Şcoala de Comerţ din Piteşti, pe catedra de limbă franceză 
şi corespondenţă comercială, în anul şcolar 1910-1911 L 

Referitor la situaţia şcolară pentru perioada studiată, se 
observă în general o creştere a numărului de copii înscrişi la 
cele trei clase; dacă în anul şcolar 1908-1909 au fost înscrişi 
55 de elevi2, în anul şcolar 1909-1910 erau 645, în (1910- 
1911) - 74, (1911-1912) -96, (1912-1913) - 136, (1913-1914) 

- 114 şi (1914-1915) - 1204. Un document indica pentru anul 
şcolar 1916-1917 numărul de 94 elevi înscrişi, deşi în 
toamna lui 1916 cursurile s-au întrerupt din cauza războiului. 

După 1905, se pare că limbile străine au lipsit din 
programa şcolilor comerciale, de vreme ce directorul Virgil 
Lupescu s-a văzut silit să recunoască faptul că o mare parte 
din elevi se retrăgeau pe parcursul anului din acest motiv, dar 
şi pentru că ei şi părinţii lor „nu cunoşteau bine modul de 
organizare al şcolii”: astfel, în anul şcolar 1905-1906, din 32 
elevi înscrişi în clasa |, au continuat în anul următor 16 elevi, 
iar în clasa a III-a doar 9 eleviS. Scăderea numărului de elevi 
de la un an şcolar la altul, s-a mai datorat eliminării lor din 
diferite motive de indisciplină, nepromovării examenului 
general din iunie sau imposibilității de a plăti taxele de 
examinare. De exemplu, în anul şcolar 1912-1913, la clasa, 
din 75 elevi înscrişi, s-au retras 15 elevi pe parcursul anului, 
au promovat 24 de elevi, au rămas corigenţi 19 elevi şi 

repetenţi 17 elevi. În anul şcolar următor, dintr-un total de 114 
elevi înscrişi în cele trei clase, 20 de elevi s-au retras; au 
promovat 54 de elevi (47,7%), au rămas corigenţi 31de elevi 
şi repetenţi 9 elevi, adică 27,4%, respectiv 7,9%0%. 

Sistemul de notare era cel obişnuit al notelor de la 1 la 10; 
datorită exigenţei cu care se făcea aprecierea elevilor, rareori 
întâlnim note şi medii peste 8. Orarul şcolii a trebuit să 
primească aprobarea Ministerului Instrucțiunii Publice pentru 
a deveni operaţional, demonstrând un spirit de ordine şi 
disciplină care astăzi poate trezi uimirea dar şi admiraţia 
unora; orice întârzieri ale profesorilor la ore, absenţe, cereri 
de concediu pe diverse motive, supliniri şi alte situaţii, 
trebuiau comunicate de către directorul şcolii conducerii 
ministerului, în dări de seamă prezentate la sfârşit de an 
şcolar; directorul înfăţişa situaţia cu obiectivitate, hotărârea 
finală aparţinând ministerului. Deoarece majoritatea 
profesorilor proveneau de la Liceul Brătianu, directorul Şcolii 
Comerciale îl informa şi pe directorul liceului, asupra 
regularităţii prezenţei acestora la ore; dintr-o astfel de 
situaţie, întocmită la 4 decembrie 1915 de către directorul 
Virgil Lupescu, aflăm că profesorul Alexandru Batist a 
întârziat „15 minute la 5 noiembrie şi alte 15 minute în ziua 
de 7 noiembrie”?, profesorul Gheorghe Stănescu a întârziat 
„15 minute la 7 noiembrie şi încă 20 minute în ziua de 11 
noiembrie”, iar profesorul VIrg Lupescu a întârziat „75 
minute în ziua de 5 noiembrie'”. La sfârşitul anului şcolar 
1907-1908 „primul an în care şcoala a funcţionat cu toate 
clasele”, a ieşit prima serie de absolvenţi, în număr de 9, iar 
până în 1916 când şcoala fiinţează neîntrerupt, vor ieşi de pe 
băncile acesteia 119 absolvenţi. Diferite unităţi ale micului 
comerţ orăşenesc şi rural, erau interesate în a-i angaja ca 
salariaţi; de pildă, Banca „Slobozia” din Piteşti, a oferit în 
1913, două locuri de muncă absolvenţilor, plătite cu 60 lei 
lunar „afară de locuinţă, iluminat şi încălzit'?. 

Ca orice şcoală, şi cea din Piteşti îşi propusese să 
urmărească evoluţia absolvenţilor ei. Redau spre 
exemplificare, constatările făcute de către directorul Virgil 
Lupescu în legătură cu acest lucru: „Un ce foarte supărător e 
faptul că aceşti absolvenţi, îndată ce se văd în posesia 
diplomelor, nu mai dau semne de viaţă cu toate insistențele 
puse pe lângă dânşii de direcţia şcolii, de a comunica noua 
lor situaţie şi localitatea unde se stabilesc. Doar indirect şi 
incidental, am putut afla că unii din ei, ocupă comerțul mic, 
mai ales pe la sate, iar alţii s-au plasat ca şeti contabili pe la 
diferite instituţii de credit cum sunt: Banca Românească, 
Banca Marmorosch Blanck din Bucureşti, Banca Piteşti, 
Banca Populară şi Banca Tehnică Argeşană din Piteşti. Cu 
bucurie aflăm că în toate aceste instituţii, foştii noştri elevi fac 
într-adevăr fala şcolii, care le-a dat pregătirea necesară” 10. 

Documente din arhivă atestă participarea elevilor şcolii la 
o serie de concursuri ce se organizau periodic, sub 
patronajul Ministerului Instrucțiunii Publice, dar şi al altor 
instituţii; spre exemplu, în anul 1915, Societatea Regală 
Română de Geografie a invitat elevii şcolii la concursul pe 
teme de geografie „alături de celelalte şcoli din Bucureşti, 
Giurgiu, Ploieşti, Buzău, Tărgovişte şi Câmpulung” Î]. În 
acelaşi an, cu ocazia celei de-a XXXVIl-a aniversări a 
Societăţii Ştiinţifice şi Literare „Tinerimea Română”, s-a 
organizat un concurs, în cadrul căruia elevii Gheorghe 
Mateescu şi Florea Gardin a obţinut premiul al III-lea la limba 
română, respectiv menţiune la istorie!2. În martie 1916, 
aceeaşi societate a chemat Şcoala Comercială din Piteşti la 
concursul pe teme de religie, istorie şi limba română, alături 

de „şcolile secundare, normale, profesionale, comerciale şi 
seminarii din întreaga ţară”: din cei patru elevi, trimişi la 
concursul ţinut la 8 mai, în localul Liceului „Gheorghe Lazăr”, 
Marin Andreescu din clasa | a fost recompensat, „fiind 
chemat la Bucureşti la 21 mai, orele 3 p.m."; premiile au fost 
înmânate la Ateneul Român de către ministrul Instrucțiunii 
Publice, lon G. Duca13. Începând cu anul şcolar 1907-1908, 
starea de sănătate a elevilor s-a îmbunătăţit, prin numirea ca 
inspector sanitar şcolar a doctorului lon Florescu; totuşi, 
epidemiile de pojar (1907), scarlatină (1911) şi scabie (1915), 
care afectau şcoala şi întregul oraş, au creat asemenea 
dificultăţi încât au dus la suspendarea cursurilor timp de 
câteva zile, sau pe timp nelimitat. În 1908, Ministerul 
Instrucțiunii Publice a admis ca patru elevi suferinzi şi având 
o situaţie materială precară, să-şi piusacă vara la Sanatoriul 
din Predeal, pe cheltuiala statului 4 

Din registrele cu procese verbale ale consiliului 
profesoral, se desprind o mulţime de cazuri de indisciplină 
ale elevilor, discuţiile profesorilor şi soluţiile propuse pentru 
înlăturarea lor. În mai 1914, profesorii au decis în unanimitate 
că „elevul din clasa a III-a, Sălcescu Victor se pedepseşte să 
stea la arest în trei zile de duminici şi sărbători consecutive”, 
între orele 8 şi 12, „când va scrie lecţiile ce i se vor da”15. 
Deoarece pedeapsa cu arestul nu s-a dovedit eficientă „elevii 
pedepsiţi cu ore de arest comit dezordine în timpul arestului”, 
directorul Virgil Lupescu a sugerat profesorilor să impună 
elevilor „să scrie anumite bucăţi din cărţile respective în mod 
caligrafic”, cu precizarea că „nu se va mai indica elevilor cât 
trebuie să stea la arest, ci cât trebuie să scrie în timpul 
arestului” 16. Pedeapsa cea mai grea însemna eliminarea 
elevilor, care putea fi temporară, o săptămână, o lună sau un 
an, cu drept de reînscriere la altă şcoală; furtul, consumul de 
alcool, tutun, absenţele nemotivate sau refuzul de a purta 
uniforma şcolii, puteau atrage asupra elevilor această 
pedeapsă. În procesele verbale se găsesc următoarele 
formulări: „elevul din clasa a II-a, Petre Anghel, se elimină din 
şcoală, din cauza absenţelor nemotivate ce a făcut, elevul 
Nicolae Boiangiu, din cauză că a înjurat şi a lovit pe colegul 
său..., este eliminat din şcoală pe timpul a şapte zile; elevul 
Rouă Ioniţă din clasa a III-a, va fi eliminat..., pentru faptul 
comiterii furtului de care s-a făcut vinovat 17. 

La sfârşitul fiecărui an şcolar, directorul era obligat să 
înainteze ministerului un raport privind mersul şcolii, să 
întocmească o dare de seamă în care să prezinte şi starea 
disciplinei elevilor; aflăm astfel, că în anul şcolar 1909-1910, 
deşi disciplina „n-a avut să sufere, întrucât s-au luat măsuri 
din timp”, totuşi patru elevi au fost pedepsiţi pentru 
„incorectitudine şi insubordonanţă”, trei elevi au fost eliminaţi 
pe timp de o săptămână pentru furt şi alţi trei au fost 
pedepsiţi „cu oprirea în clasă până la ora 12, pe timp de cinci 
zile, pentru faptul că au înlocuit în mod provizoriu şepcile 
reglementare cu pălării obişnuite”! 8, 

Practica comercială era organizată la cursurile de zi, 
permanent, cu excepţia clasei | şi la clasele de curs seral 
până în 1913. Regulamentul prevedea desfăşurarea 
acesteia între „orele 2-6 p.m.” zilnic, „afară de luni când se 
făcea instruire militară”. La Piteşti, elevii făceau practica la 
„depouri de vinuri”, băcănii, lipscanii, fierării, librării, diferite 
alte prăvălii şi chiar bănci '*. 

În timpul efectuării ei, elevii se plângeau de abuzurile 
venite din partea patronilor, care prelungeau durata 
programului „până la ore târzii din noapte, răpindu-le astfel 
timpul trebuitor pentru prepararea lecţiilor de a doua zi'20. Ei 

erau puşi la munci umilitoare: măturau prăvăliile, cărau 
gunoiul cu căruţa la râu, spălau duşumelele şi tejghelele, 
lucru care obliga conducerea şcolii să intervină pe lângă 
patroni, pentru a-i determina să înţeleagă îndatoririle ce le 
revin, din moment ce primeau practicanți în magazinele 
lor21. Profesorii erau invitaţi să viziteze des prăvăliile pentru 
a controla ocupațiile elevilor, regularitatea frecvenței, şi 
tratamentul patronilor. Acolo unde se constatau nereguli, 
elevii erau mutaţi la alte prăvălii, în care să fie, „mai omenesc 
trataţi'22. 

După multe inspecții, făcute ani la rând, Virgil Lupescu 
constata o „simţitoare îmbunătăţire în această a 3 
patronii care nu-şi înțelegeau datoria „fiind în minoritate” 3, 
Nu e mai puţin adevărat că în timpul orelor de practică, elevii 
comiteau abateri, cele mai frecvent consemnate, fiind 
absenţele nemotivate şi furturile. De aceea, şcoala punea în 
vederea patronilor ca elevii să fie atent supravegheați şi să li 
se interzică „prea desul contact cu ceilalţi băieţi de prăvălie, 
de multe ori lipsiţi de orice educaţie morală”, arătând că 
prima datorie a viitorului negustor era să fie „om cinstit şi 
ireproşabil', deoarece „reprezintă unul din factorii cei mai 
trebuincioşi evoluţiei sociale”, prin faptul că urma să devină 
„administratorul averii naţionale"24. 

Tot conducerea şcolii constata că elevii cu comportare 
ireproşabilă în clasa |, „,„când încep în clasa a Il-a şi a III-a 
practica comercială, ajung să se poarte atât de rău încât 
silesc direcţiunea să ia măsuri severe contra lor”25. 
Referindu-se la practica elevilor de la şcolile de comerţ 
elementare din ţară, Nicolae Idieru aprecia în 1906 că „nu se 
cunoaşte îndeajuns profitul ce vor fi trăgând aceşti pseudo- 
şcolari, afară de desfundatul prin pivnițe şi beciuri a lăzilor de 
marfă, căratul pachetelor pe la clienţii din oraş, pierderea 
banilor ce li se dădeau pentru schimbare sau ciupeala de 
prin marfa bieţilor negustori, care sunt SI să-i dădăcească 
şi pentru care aceşti ciocoi sunt o belea”26. 

La septembrie 1915, ministrul Instrucțiunii Publice, lon G. 
Duca, a trimis o circulară tuturor şcolilor de comerţ din ţară, 
în care insista asupra caracterului efectiv şi neîntrerupt al 
practicii comerciale, adăugând că „nu se poate tolera sub 
nici o formă plasarea practicanţilor prin birouri, în care ar fi 
nevoiţi să stea departe de îndeletnicirile obişnuite ale 
comerțului propriu zis”27. 

În cadrul şcolii, funcţiona şi cursul seral, numit şi „curs 
comercial de seară”. Scopul lui era acela „de a înlesni 
absolvenţilor şcolii comerciale elementare, completarea 
cunoştinţelor lor comerciale şi cunoştinţelor de limbi 
străine”28. Durata cursurilor era stabilită la trei ani, cu un 
minim de şase ore pe săptămână: obiectele de studiu, limba 
franceză, limba germană, geografie, stenografie, legislaţie 
comercială, productologie, corespondenţă comercială şi 
contabilitate, erau predate de către profesorii şcolii, care îi 
supuneau pe elevi la examene anual, urmând ca la sfârşitul 
cursurilor, celor promovați să li se înmâneze un certificat de 
absolvire. Interesul scăzut faţă de cursul seral, a dus la 
dispariţia lui în 191329. 

Organizarea şcolilor de adulţi, s-a făcut conform legislaţiei 
adoptate la 1896; necesitatea acestor şcoli, a decurs din 
proporţiile alarmante pe care le avea analfabetismul. Sarcina 
organizării şi funcţionării şcolilor de adulţi, cădea în grija 
profesorilor, care trebuiau să-i convingă pe orăşeni să vină la 
şcoală; obiectul activităţii îl constituiau materiile cursului 
primar, cursanţii fiind obligaţi „să se prezinte înaintea unei 

comisii, pentru a trece un examen general şi a obține 
certificat de absolvent'30. 

La Şcoala Comercială din Piteşti, înfiinţarea şcolii de 
adulţi a fost hotărâtă de profesori, în şedinţa din 16 
octombrie 1907. Ea avea menirea de a completa instrucţia 
ucenicilor din fabrici, ateliere şi prăvălii. 

Festivitatea de deschidere s-a făcut în prezenţa 
profesorilor, care şi-au luat însărcinarea de a da lecţii 
gratuite şi a „36 din 52 elevi înscrişi'31. Pentru elevii şcolii 
comerciale elementare, clasele a Il-a şi a Iil-a, s-a admis la 
cererea lor, „să urmeze şi dânşii cursurile de limba franceză 
şi limba germană, împreună cu elevii şcolii de adulţi'32. 
Profesorii au pornit „cu multă însufleţire” să predea lecţii 
după 1 noiembrie 1907; în anuarul Şcolii Comerciale pe anul 
şcolar 1907-1908, Virgil Lupescu prezintă pe larg debutul 
acestei activităţi: „Profesorii mergeau din prăvălie în prăvălie 
pentru a convinge prin viu grai atât pe patroni cât şi pe 
ucenici de foloasele acestei şcoli. Lecţiile se predau în orele 
de seară, duminicile şi sărbătorile. Deschiderea s-a făcut, cu 
peste 60 înscrişi. Atâta a durat entuziasmul. Numărul elevilor 
a scăzut. După o lună, jumătate eliminaţi, aproximativ 40 din 
cauză de nefrecvenţă. Şcoala a continuat a funcţiona în cele 
din urmă numai cu patru elevi până aproape de vacanţa 
Paştilor. Cei ce n-aveau decât de pierdut cu aceste cursuri, 
lau datoria, iar cei ce nu aveau decât de câştigat, 
nu'9. 

Şcoala s-a afirmat şi pe tărâm cultural-umanitar, prin 
activităţi organizate de către profesori, într-o perioadă în 
care manifestarea sentimentului patriotic era mai necesară 
ca oricând; două exemple sunt ilustrative; la începutul lunii 
mai 1916, la cererea Garnizoanei Piteşti, elevii s-au pregătit 
pentru serbarea zilei naţionale - 10 Mai; 103 elevi, împreună 
cu alţi elevi ai şcolilor din oraş, au participat la repetițiile 
generale ocazionate de eveniment, defilând „la rondul de la 
Bufet din parcul Trivale”34. 

În martie, acelaşi an, Camera de Comerţ trimite şcolii 36 
de bilete de cinematograf pentru „reprezentațiile ce vor avea 
loc în acest oraş, sub patronajul Domnului Prefect al 
judeţului Argeş, profesorul Nicolae Brânzeu, în folosul 
Orfelinatelor române din Blaj şi Sibiu” cu specificaţia că „se 
vor distribui gratuit elevilor silitori şi fără mijloace”; la 
îndemnul profesorilor, elevii adună suma de 38 de lei, 
rezultată din cumpărarea broşurilor trimise de comitetul 
pentru strângerea fondurilor Orfelinatului din Sibiu, în spiritul 
„datoriei frăţeşti ce avem faţă de orfanii neamului întreg"35. 
Intrarea României în primul război mondial, în vara anului 
1916, sfârşitul dezastruos al campaniei militare din acel an, 
au fost urmate de instalarea ocupaţiei germane pe o bună 
parte din teritoriul ţării. La Piteşti, cursurile şcolare au fost 
amânate pentru 1 noiembrie, faţă de 1 octombrie cum era 
prevăzut în mod obişnuit, amânate iarăşi după 1 noiembrie, 
la şcolile ale căror localuri au fost transformate în spitale 
pentru răniţi, cum a fost şi cazul şcolii comerciale. În calitate 
de ministru al Instrucțiunii Publice, lon G. Duca insista ca 
începutul cursurilor şcolare să aibă în acel an „un caracter 
deosebit, potrivit cu vremurile”, profesorii fiind îndemnați să 
ţină elevilor „o cuvântare patriotică”, în care să le arate 
„însemnătatea războiului pe care îl purta țara”36. 

Din cauza bombardamentului „aeroplanelor inamice”, 
cursurile sunt suspendate, iar la 17 octombrie, oraşul intră 
sub regimul ocupaţiei militare germane. 

De la 4 septembrie 1916, cursurile Şcolii Comerciale se 
mută în localul Şcolii bisericii luterane, deoarece în timpul 

războiului „întreaga clădire a Camerei de Comerţ a fost 
întrebuințată ca spital temporar, atât de armata noastră cât şi 
de trupele de ocupaţie”37. 

Documentele de arhivă adeveresc faptul că pagubele 
aduse localului iniţial al şcolii, de către ocupanţi, au fost mari; 
zestrea şcolii a fost aproape în întregime distrusă, inclusiv 
arhiva, de asemenea matricolele din anii 1907-1908, 1908- 
1909, „„volumul al doilea din 1912-1913 şi dosarele de la 
1913 până azi. Pierderile totale cuprinzând bănci, catedre, 
table, dulapuri, hărţi, cuiere, lămpi şi diferite „substanțe de 
productologie”, la care s-a adăugat şi toată biblioteca, au fost 
calculate la cifra de 12.030 lei. Singurele lucruri rămase 
neatinse au fost „74 bănci, un birou, trei scaune, un glob, un 
dulap, un ceasornic şi o oglindă” 8 Distrugerile provocate 
localului din bulevardul Elisabeta nr.7, au făcut ca cursurile 
să se reia la 10 octombrie 1918, în momentul în care 
„băncile şi tablele comandate Camerei de Comerţ au fost 
gata”; sediul temporar al şcolii, a fost o vreme în Strada 
Trivalea nr. 12, fost club al subofiţerilor, după cum reiese din 
corespondenţa directorului Virgil Lupescu3%. 

„Şcoala noastră a stat închisă de la Novembre 1910 pănă 
la Septembrie 1918, din cauza lipsei de local, întrucât 
întreaga clădire a Camerei de Comerţ a fost întrebuințată ca 
spital temporar, atât de armata noastră, cât şi de trupele de 
ocupaţie. Arhiva şi zestrea şcoalei au fost aproape în între- 
gime distruse, afară de matricole (cu escepţia anilor 1907- 
1908, 1908-1909 şi volumul al II-lea din 1912-1913) şi 
dosarele dela 1913 până azi. Pagubele aduse şcoalei de 
către armata de ocupaţie se ridică la cifra de 12030 lei, iar 
COPIL a de despăgubiri ne-a atribuit o despăgubire de 10.000 
ler. 

În perioada 1916-1919, o serie de profesori care au 
funcţionat la Şcoala Comercială din Piteşti, au fost 
concentrați şi apoi mobilizați pe front. În septembrie 1916 au 
fost mobilizați patru profesori: Nicolae Mamulea - con- 
tabilitate; lon Baiulescu - geografie şi Anastase _lliescu, 
Daniel Ionescu - caligrafie. Încă din prima zi a războiului, 15 
august, a fost mobilizat şi profesorul lon Grigore Rădulescu 
(1891-1959), participant ca sublocotenent şi apoi locotenent 
la luptele din Moldova, despre care a publicat mai târziu o 
broşură, care cuprindea impresii de front, intitulată Mărăşti. 
Pentru bravura dovedită, a fost recompensat cu ordinele 
militare „Crucea de Război cu barete Ardeal, Carpaţi, 
Mărăşti, Sfântul Stanislav cu spade clasa a II-a” şi „medalia 
Victoria a războiului 1916-1918”. La fel, profesorul de 
caligrafie şi desen, Sebastian Arganini, plutonier, apoi 
sublocotenent şi locotenent de rezervă, care făcuse şi 
campania din al doilea război balcanic, iar Nicolae 
Tănăsescu, casierul şi secretarul de mai târziu al şcolii, a 
luptat ca soldat la Măraşeşti şi apoi pentru eliberarea 
Basarabiei şi Ardealului, fiind înaintat în grad, plutonier major 
şi decorat cu ordinele Victoria” şi „Crucea comemorativă”. 

S-au remarcat pe câmpurile de luptă căpitanii Haralambie 
Popa şi lon Boerescu, locotenenţii Remus Macarie, lon 
Baiulescu, lon Cuţui, Nicolae Mamulea, sublocotenenţii 
Daniel lonescu şi lon Garofoiu - ultimul plecat în război ca 
voluntar, plutonierul Frantz Cheresteni, Anastase Iliescu, 
Constantin Mihăilescu, Gheorghe Cica, Anton Pecuraru, 
Alexandru Ţuţuianu, Constantin Albu şi Gheorghe Vrăbiescu. 
Ultimii doi au suportat condiţiile prizonieratului, fiind deportaţi 
în lagărele germane (Krefeld), în timp ce locotenentul lon 
Cuţui, profesorul de limba română, a căzut pe câmpul de 
luptă în 1916; anuarele şcolii comerciale, specifică în dreptul 

numelor unora dintre ei, la rubrica „Recompense”, distincţiile 
primite ca „ofițer al Coroanei României, „„Avântul Ţării 
1913”, „Crucea comemorativă a războiului din 1916-1918 
sau „Ordinul Mihai Viteazur'41. 

Iniţial, şcolile au funcţionat pe lângă biserici, iar după 
Unirea Principatelor au fost puse bazele unui învăţământ 
ştiinţific. Ideile şi metodele apărute in occident, au fost 
adaptate la realităţile locale. O atenţie deosebită în oraşul 
Piteşti, a fost acordată învăţământului comercial, un rol 
important în sprijinirea acestuia, avându-l Camera de 
Comerţ. După apariţia Legii Instrucțiunii Publice, din vremea 
lui Spiru Haret, s-a observat o creştere calitativă a educaţiei, 
cetăţenii şi autorităţile înțelegând rolul şcolii şi al educaţiei în 
societatea românească. Condiţiile materiale nu tocmai 
corespunzătoare au fost compensate de calitatea cadrelor 
didactice. Profesorii din Piteşti şi-au făcut datoria atât ca 
dascăli, cât şi ca cetăţeni, o parte dintre ei participând la 
marile evenimente politico-militare de la începutul secolului 
XX, iar pentru activitatea lor, au fost decoraţi cu cele mai 
înalte distincţii. 


Note: 

1Serviciul Judeţean Argeş al Arhivelor Naţionale, dos. 8/1911, f. 
29. 

2ipidem, dos. 2/1909, f. 2. 

3Ibidem, dos. 7/1910, f. 13. 

4lbidem, dos. 3/1913, f. 4-5. 

Slbidem, dos. 2/1906, f. 16. 

Gipidem, dos. 5/1914, f. 17. 

Ibidem, dos. 10/1915, f. 7. 

Sibidem, dos. 11/1915, f. 8-9. 

S9ipidem, dos. 2/1913, f. 14. 

10piderm, f. 35-36. 

11pidem, dos. 7/1915, f. 6. 

12lpidemm, f. 29. 

13lpidem, dos. 311916, f. 15. 

14lpidem, dos. 411908, f. 8. 

15lpidem, dos. 13/1914, f. 22. 

16lpidemm, f. 24. 

17 jpidemm, f. 27. 

18ipidem, dos. 411910, f. 16. 

19jpidem, dos. 811913, f. 2-3. 

20ipidem, 5. 

21 Ibidem, f. 10. 

22lpidemm, f. 12. 

23lpidem, f. 14. 

24pidem, f. 15 

25ipidem, f. 16-17. 

26lpidem, dos. 4/1906, f. 2. 

27 Ibidem, dos. 11/1915, f. 24. 

28ipidem, dos. 4/1911, f. 8. 

29 jpidem, dos. 2/1913, f. 28. 

30lpidem, dos. 7/1896, f. 4. 

31 Ibidem, dos. 2/1907, f. 7. 

32lpidem, dos. 3/1907, 16. 

33Ipidem, dos. 5/1908, f. 22. 

34pidem, dos. 86/1916, f. 14-15. 

35pidemm, f. 24. 

36lpidem, f. 25. 

37 Ibidem, f. 26. 

38pidemm, f. 27. 

39/pidem, dos. 13/1918, f. 41-42. 

40pidem, dos. 19/1918, î. 33-34. 

41Teodor Mavrodin, Piteşti, Mărturii documentare, 1388-1944, 
Direcţia Generală a Arhivelor Statului din România, vol. |, Bucureşti, 
1998, p. 322-323. 

O descindere în timp: 
pomelnicul din 1837 al bisericii 
"Buna Vestire-Greci (Sf. Mina)” din Pitești 


Semnalat fugitiv încă de acum o jumătate de secol!, 
pomelnicul datat 1837 (început, de fapt, în 1830) al bisericii 
"Buna Vestire-Greci (Sf. Mina)” din Pitești (1564) este 
început, așa cum se indică pe copertă, de către parohul de 
aici, BreAGpOpUl piteștean Constantin Brădeanu (1798- 
1862)£. Fotografia tabloului în ulei al acestui vestit cleric 
piteștean a fost executată în 1931 de către un nepot, „T. 
Simionescu, avucat, prefect administrativ de Argeş”, se află 
în arhiva respectivei biserici și este, la rându-i, o raritate. 
Coroborat cu registrele mitrice ale acestei biserici vechi (dar 
și ale vecinei, biserica „Maica Precista din Coastă”) aflate la 
Serviciul Judeţean Argeș al Arhivelor Naţionale (perioada 
1832-1865), acest preţios manuscris — completat gradual din 
1837 până în 1855 — oferă o rezonabilă monografie socială 
a fostei mahala „Greci”(sau „mahalaua galbenă”) a vechiului 
oraș Pitești. Încă un aport, sperăm, la bibliografia unei 
viitoare monografii a vechilor Pitești. 

Manuscrisul, al cărui titlu (manuscris, la rându-i) este 
„Pomelnicu sfintei biserici Grecilor dă cei vii și pentru cei 
morți, 1837, 1838” — autorul fiind, potrivit aceleiași informaţii 
de pe copertă, „Protopop Co(s)tand(in)” -, începe cu 


pomelnicul dascălului loan, „legător de cărţi”, cu toţi „fii(i) și 
nepoți(i)”. Soţia lui, Maria, este trecută ca vie, cu toate că 
pomelnicul, deocamdată, evocă doar morții. Printre cei ai 
sus-numitului, câţiva sacerdoți, foarte probabil piteșteni de 
secol XVIII: Preda preotul, Pelaghia monahia, Matei preotul. 

















drd. Octavian DĂRMĂNESCU 


Urmează pomelnicul lui hagi Ene simigiul (28 noiembrie 
1836). Nu știm dacă această calitate de „hagi” se transmitea 
și membrilor familiei. Dacă nu, atunci toţi membrii familiei 
simigiului Ene văzuseră Locurile Sfinte. Cert este că 
respectivul practicant mai are un descendent, „lon hagiul”, 
trecut la morţi lângă un „Hristofor monah”, întrezărindu-se 
așadar un fenomen vechi la orașe, și anume ideea de 
pelerinaj ca obligaţie de cult. Dacă acest Ene, un simplu 
simigiu — nefăcând, aşadar, parte din patriciatul urban- îşi 
permite, ca și descendenții, un drum atât de lung, periculos 
și costisitor, putem intui mai ușor ambițiile omului medieval 
european. Următorul creștin trecut în pomelnic este tot un 
simigiu și tot un pelerin, hagi lon turtarul (1839). Acesta își 
cumpăra în 1840 de la mănăstirea Vieroși un tratat teologic, 
argumentând cu „pentru a mea plăcere”3. 

Urmează „Pomelnicul robului dumnealui Costandin 
Bucșănescu biv vel stolnic”. Cu acesta, de fapt, începe și 
vechea numerotare a manuscrisului. În coloana rezervată 
foarte probabil morţilor Zoiţei, soția lui, întâlnim în capul listei 
pe „Scarlat voivodă” (bineînţeles, Scarlat Callimachi, 
domnitor de câteva ori în Moldova și o dată, în 1821, în Țara 
Românească) și Radu Vărzaru. Mitricele respectivei biserici 
o consemnează pe pităreasa Ana, fata lui Radu Vărzaru, 
care, începând cu 1851, participă singură, în calitate de nașă 
de botez pentru nou-născuţii familiilor boierești Lerescu și 
Tigveanu, înrudite cu Brătienii. Urmează pomelnicul lui 
Gligore Tigveanu, serdar (potrivit mitricelor). Fiul lui, 
(Alexandru) Alecu, piteștean, este naș de cununie în 1832 la 
biserica Greci — cu toate că nu era căsătorit —, el însuși fiind 
mire în 1838, mireasă fiind atunci Tarsiţa, fiica pitarului 
Mihalache Lahovari, toţi boieri de pe „Ulița Boierească” din 
mahalaua culorii galbene. Probabil că dintr-o chestiune 
personală, serdarul nu o trece în pomelnic pe Tarsiţa, prima 
noră din partea lui Alecu, ci numai pe a doua, Maria, fata 
medelnicerului Toma Leurdeanu, noua căsătorie având loc în 
1844, tot la GreciG. De remarcat că Gligore Tigveanu 
amintește la rubrica „Morţi” doi monahi: lleana și Manole. 
Această informaţie amintește de vechiul obicei al unor 
reprezentanţi ai boierimii locale care, mai spre bătrânețe, se 
călugăreau. 

Pomelnicul continuă cu familia lui Mihalache Oescu din 
care, la morţi, sunt menţionaţi Chiril ermonah și Bogoslova 
monahia. Mitricele (1832-1865) nu menţionează deloc vreo 
legătură a acestuia cu biserica. Acestea existau, dar mai 
înainte, în arhiva internă a bisericii întâlnind târziu, în 1856, 
evocarea unui punct urban, „cișmeaua Oescului”, lângă 
curtea bisericii, în zona râului Mislea care, se pare, trecea pe 
aici7. Mai mult, biserica posedă un potir de argint reparat în 
1809, conform inscripţiei, de către Mihalache și Frusina 
Uescu, trecuți amândoi la morţi în pomelnicul supus atenției. 
Tot acesta recondiţionează (sau dăruiește) potrivit inscripţiei, 
o steluță de argint nedatată (foarte probabil tot 1809), obiect 
liturgic obligatoriu. Urmează pomelnicul slugerului Niculaie 

Popescul în care, la morţi, întâlnim pe Tarasia monahia, pe 
preotul Lamba și pe preoteasa lui, Neacșa, pe preotul Dedul 
și pe preoteasa lui, Catrina, pe preotesele Veneta și 
Dumitrana, pe monahul Ioanichie, pe preotul Sima, pe 
monahii Nicolae și Roman, pe preotul Radul şi pe preoteasa 
lui, Stoica, pe preoții Panait și Costandin, pe preotul Niculaie 
și pe Maria, preoteasa lui. Cu siguranță, măcar o mică parte 
dintre sacerdoţii menţionaţi — aproape singurii dintre 
intelectualii vremii — au slujit în Pitești. 

Și în pomelnicul următor, al jupânesei Cuna (nume întâlnit 
destul de des printre mahalagiii de galben din mitricele 
Grecilor), întâlnim nume de clerici: Stan diaconul, Rada 
diaconeasa, preoţii lordache și Radul, preotul Mihai și Chira, 
preoteasa lui. Pomelnicul protopopului Șerban (soţia lui, 
preoteasa Ana), slujitor la Greci, foarte probabil protopop al 
unei plăși argeșene (sau muscelene?) este interesant. El 
este trecut direct la morţi, fapt ce atestă că în 1837 deja nu 
mai trăia. Sub el, în rândul morților, probabil părinţii lui: 
Tănase „iereu'"(preot) și Ilinca „ierițţa”(preoteasa). Nu am 
reușit încă să depistăm dacă acest Tănase este popa 
Atanasie duhovnicul de la biserica vecină, Maica Precista din 
Coastă (nu protopopul Atanasie Davidescu, tot de aici!). 
Urmează evocarea viilor şi a morţilor protopopului 
Constantin castrisie (rang bisericesc; va mai cumula și pe cel 
de sachelar, și pe cel de iconom), „slujitor sfinţitei biserici 
Greci, 1837”, nimeni altul decât inițiatorul pomelnicului. La 
vii, popa Gheorghe (și Teodora preoteasa), fiul — după cum 
vom vedea — diaconului Ene de aici, slujitor, la rându-i, și al 
diaconesei Călina. Potrivit indicaţiei din foaia nr. 9, este acest 
popa Gheorghe - care, de altfel, la morţi mai are un cleric, 
„Ghervasie ermonah” -— este chiar cumnatul protopopului 
Costantin. 

Urmează pomelnicele lui Dimitrie cântaragiul și al lui 
Dumitru bărbieru „al Lucsandrii”. Acesta din urmă, la morți, îl 
trece pe popa Voicu, pe preoteasa Maria și pe doi monahi: 
Mardonia și Dionisie. Urmează pomelnicul grămăticului 
Costandin Leca, un enoriaș practicant al bisericii, naș al 
câtorva copii de preoţi8, apoi al lui chir Niţă (lonea) al 
logofătului Costandin, al jupânul Țeca băcanu și al preotului 
Gheorghe, fiul diaconului Ene, pomenit mai sus. Acesta, la 
morți, are menționat pe următorii sacerdoți: Șărban preotul 
(nu protopopul de mai sus, a cărui soţie era Ana), Sanfira 
preoteasa, Arsene diaconul, Manasie ermonah. Urmează viii 
și răposaţii lui Nicolae cofetaru (19 mai 1839), al lui Hristea 
aprodul (9 februarie 1844), al lui Costache măcelaru — cu 
Nicolae diaconul și Paraschiva diaconeasa la vii — , al lui 
Petre Pârvu (5 noiembrie 1839) — la morţi, popa Nicolae și 
soția lui, Ana, al unei anume Zinca, al lui Costache măcelar, 
- la morţi, popa Nicolae și soţia lui, Voica —, al logofătului 
Gheorghe Enculescu (1 septembrie 1841), al lui Alexandru 
Duminecă și al boierului Tache Drăgoescu?, al cocoanei 
Marghioala Drugăneasca și al stolnicului Grigore Drăgoescu. 

Pomelnicul clucerului Constantin (Dincă) Brătianu (1788- 
1844), tatăl marelui om politic lon C. Brătianu (1821-1891) 
este datat 1844. Stolnic, mare clucer, deputat în Obșteasca 
Adunare Regulamentară a Țării Românești (1831-1844), 
ispravnic de Argeș (1831-1837, 1842-1844), Dincă Brătianu 
nu și-a comandat din viaţă un pomelnic expres la biserica 
piteșteană a Brătienilor, Greci. De altfel, din mitricele acestui 
sfânt lăcaș pe 1844 el nu figurează că ar fi fost îngropat aici 
— oricum, frecventarea Grecilor de către Brătieni nu era 
neapărat o chestiune de pioșenie expresă pentru acest sfânt 
lăcaș sau pentru vreo calitate arhitecturală a lui care i-ar fi 

cucerit, ci una pur rezidenţială: aceasta era biserica 
mahalalei unde ei locuiau în Pitești. Din moment ce datarea 
este 1844 (anul morţii lui), foaia de pomelnic a fost scrisă 
post-mortem, la sugestia fiilor lui (soţia lui, Anastasia, 
născută Tigveanu, murise deja în 1839). Îl redăm în totalitate: 
„Să să știe pomelnicul d(umnealui) crucer Costadin Brătianu, 
(1)844. Vii: Teodor, Ecaterina, Gheorghe, Costandin, Gligore, 
Gligore. Morți: Costandin, Anastasia, Zoița, Alecsandru, Ene, 
Sofia monahia, Maria, Toma, Safta, Pantazi, Costandin, lon, 
Costandin, Lucsandra, lon, Costandin, Victora, Matei, 
Costandin Savta, Petre, Maria, Maria prunca, Alecsandru 
pruncu, Ecaterina”. 

Urmează pomelnicul popii Pandele și al soției lui, Ana (7 
mai 1844). În economia istoriei vechilor preoți piteșteni pe 
care o cercetăm adiacent, această datare este destul de 
mulțumitoare. Știam deja că Pandele (sin Petre Boerescu) 
fusese dascăl la Greci, căsătorindu-se în acel an, pe 30 
ianuarie 10, mai știam că prima semnătură ca preot oficiant 
era în aceeași vară, pe 23 iulie11. Chestiunea scurtă era în 
ce lună a anului 1844 se preoţise. Pomelnicul ne-o deduce, 
oricare dintre lunile cuprinse între februarie și mai. Se poate 
extrapola că popa Pandele,- zeci de ani de acum înainte 
slujitor aici, iniţiatorul celuilalt pomelnic, din 1872 — s-a trecut 
în pomelnic imediat după preoțire. La morţi, popa Dumitru, 
împreună cu soția, loana, chiar socrii popii Pandele - el fiind, 
de altfel, ginerele „câștigător” al protopopului Dimitrie de la 
biserica piteșteană „Sf. Treime-Beșştelei” — știut fiind că 
sacerdoții formau o castă își sprijineau odraslele și rudele să 
urmeze același drum boem și practic. 

Urmează pomelnicul cocoanei Frusina Vulpeasca, al 

Mariei, slujnica lui Toma brutaru (1854) — la morţi, 
un popa Voicu și o loana preoteasa — , și al 
cocoanei Marghioala Răst(o)aica, datat 1830 — 
deci, cronologic, pomelnicul bisericii ar trebui datat 
cu acest an; rămâne, însă, tehnic, anul indicat pe 
copertă. Cu siguranţă nu a fost copiat aici după unul 
mai vechi, deoarece  donatoarea, născută 
Drăgoescu, a răposat în 185612, iar în pomelnic ea 
nu figurează la morţi. Această Marghioala, 
înmormântată „la peretele acestei biserici” 13 era 
soția căminarului N. Rasti și va da bisericii Greci, 
prin testament, 3000 de lei (100 de galbeni) 14, bani 
cu care în 1858 epitropia va ridica o casă. Urmează 
pomelnicul Catincăi (Ecaterina) Leurdeanu, al Uţei, 
nora moașei Anghilina, al Dobrei, (slujitoare) la 
boierul Cornăţeanu, și al „popii lui Trache”. Este 
vorba despre popa Dumitru și soţia lui, Elena, care, 
la vii, își trece tot un preot Dumitru și pe preoteasa 
lui, Maria. La morţi, un diacon, Stan — și diaconeasa 
lui, Rada -— (chiar clericul pomenit mai sus, de 
jupâneasa Cuna) 15, foarte probabil fostul cleric de 
aici, dar și popa Teodor şi soţia lui, preoteasa Elena. 
Considerăm că acest ultim cleric este chiar popa 
Todorache (foarte probabil popa Teodor Brașov), 
duhovnicul de la biserica vecină, „Sf. Nicolae” 
(demolată în 1962 la insistenţele primăriei). 

Pomelnicul Elenei Manoleasa (20 februarie 
1850), „sora Marghioali Cornăţeanca”, îl precede pe 
cel al unei Ilinca, slujnică a aceleiași Cornăţeanca. 
Urmează morţii și viii unui om de bază al unei curți 
de boier, vizitiul. Aici, Ioniță „de la Vărzaru”, adică 
omul care conduce birja boierului Vărzaru, cetățean 
(„mahalagiu”) consacrat al mahalalei galbene. 
Urmează pomelnicul lui Ioniță brutarul, fiul văduvei 
Cuna, și al soţiei lui, Maria. Acesta are la morţi 
următorii clerici: Mihai diaconul, preotul Radu, 
preotul Mihai și Chira preoteasa. Urmează 
pomelnicul cuconului Costandin Greceanu, al 
cocoanii Casandra Cornăţeanca „din pod” (din Ulița 
Mare, arteră medievală podită cu dulapi de lemn), al 
vizitiului Ioniță „de la Răstoaica” (adică de la casa 
căminăreasei Marghioala, informaţie din care 
deducem că N. Rasti, căminar, răposase deja), al lui 
Nedel(e)a, slugă la casa Enache Cornăţeanu (20 
noiembrie 1847). 

Un pomelnic interesant apare la foaia nr. 27. Este 
vorba despre cel al preotului „Velea de la pod”. 
Titularul figurează la vii, dar soția lui, Ștefana, este 
deja răposată. Nu am întâlnit încă niciun preot 
piteștean Velea până acum. Foarte probabil slujise 
aici și acum îşi consuma etatea discret, în larma 
mijlocului de oraș. Urmează pomelnicul lui Mihai, 
slugă la cuconul Costache, al „mătușii Martei 
Bărbucio(ae)i”, adică soţia bătrână a răposatului 
Barbu (22 octombrie 1843) şi al monahiei Serafima 
(5 iunie 1837). Aceasta își trece suratele ei, o 
întreagă obște (care dintre cele existente atunci, 
oare?): monahia Magdalina (pomenită și în 
pomelnicul protopopului Gheorghe Coculescu din 
1842 la biserica domnească de aici), schimnicele 





Pomelnic Dincă Brătianu, 1844. 

Sofronia și Simfora, monahia Salina, monahia Damaschina, 
monahia Marta, o altă Magdalină monahie și Sărafima, tot 
monahie. Pomelnicul Dumitranei „ce au slujit la casa 
Drăgoeștilor” (4 iunie 1837, cea mai înaintată dată, detaliu 
care ne arată că pomelnicul a fost început umil, „pe teren”, 
datele protipendadei colectându-se în timp, cu diverse 
ocazii) este completat doar la morţi. Urmează cel al „loanii lui 
Vasile bucătaru” (1858), al cocoanei Lucsandra Budișteanca 
(1843), al lui Mituș Tudori (2 martie 1857) și al părintelui loan 
de la Bradu de Jos, bineînșeles, cu „ierița” Bălașa (1850) — 
probabil o rudă de-a protopopului Costache Brădeanu, 
inițiatorul pomelnicului. Acest cleric are la morţi un întreg 
conclav (foarte probabil clerul vechi din Bradu): popa Vladu, 
preoteasa Maria, Stan diaconul, Stanca diaconeasa, Radu 
diaconul, Dragomira diaconeasa, Crăciun diaconu, loana 
diaconeasa și popa Costandin. 

Urmează pomelnicul unui Gheorghe, slugă la casa 
căminăresei Marghioala Rasti (Răstoaica de mai sus), datat 
1850, al lui Marin vizitiul (la morţi are un preot Teodor cu 
preoteasa lui, Ana) și al Victor(i)ei Brătianu, mama 
generalului Constantin |. Brătianu, geodez, cartograf, 
membru corespondent al Academiei Române (n. 1844, Șuici 
— m. 1910, București). Pomelnicul chelarului Gheorghe și al 
bucătarului Preda, servitori ai casei Tache Drăgoescu, este 
urmat de cel al lui Voicu, bucătarul cocoanei Anica Rătescu, 
de cel al lui Dinu Beţigaș — era cizmar, soția lui, 
spălătoreasă; vor muri amândoi în 1853 și vor fi 
înmormântați la Greci16-, de cel al lui Gheorghe, vizitiul lui 
Sechel — neamţ, croitor de bărbaţi !7—, de cel al procurorului 
Gheorghe Rădulescu și de cel al lui Ioniţă Busuioc. Acesta, 
la morţi, trece numeroși clerici: Nastasia monahia, popa 
Stan, losif „irimonah”(ieromonah), popa Damaschin, 
Minodora monahia. Urmează pomelnicul unui lie, croitor, al 
unui Tănase Bărboi — la morți trece 6 copii, evocându-ne 
involuntar mortalitatea infantilă, foarte răspândită în evul 
mediu și mult, târziu, în modernitate — și al unui Neacșu, 
bucătar. 

Pomelnicul popii Enache din Voroveni18 (jud. Mușcel, 
lângă Mioveni) și al soţiei lui, Dobra, conţine multe nume de 
sacerdoți. La vii, popa Moise și preoteasa Elena. La morţi, 
popa Stroie, preoteasa Rada și Tănase preotul. Faptul că 
popa Enache este trecut și la vii, și, ulterior, la morţi, atestă 
că murise deja în 1855, ultima datare a acestui preţios 
manuscris. Urmează pomelnicul „popii Hristii care au slujit la 
această biserică”, al Zoichii, slugă la casa Brătianu, al altei 
slugi, Gheorghe, „de la Hereasca” (6 februarie 1854), al 
vizitiului Dinu de la casa lui Tache Drăgoescu, al unuia, 
Florea, „ce-i zice Tobă”, și al „dumnealui loan Popescu”. La 
vii, acesta (fiul preotului loan și al preotesei Ana, conform 
pomelnicului, vii încă), îl trece pe însuși episcopul Climent al 
Argeșului (1850-1862), existent și azi într-unul dintre 
tablourile votive ale bisericii Greci. Urmează pomelnicul 
Voichii, slugă la casa Brătianu, lordache Trifonescu (24 
decembrie 1852), al lui Soare, vizitiul casei Drăgoescu (4 
februarie 1855), al pitarului Filip Tărătășescu (20 mai 1852), 
al lui „Costache pantofaru lonescu” (1 ianuarie 1854), al lui 
„Badea zet Trifon grădinaru”, al unui „Ilie de la Pisc” (cu un 
Ivan preotul și o llina preoteasa la rubrica "Vii”). 

Suntem spre finalul manuscrisului piteștean. Urmează 
pomelnicul preotului Matei și al soţiei lui, loana -— la "morţi”, 
un Stanciu, diacon, împreună cu soția lui, Stana —, al 
„Marichii de la Lereasca”, al unui Niţă ?(indescifrabil), al 
„Creţii ţiganca de la Budișteanca”, al lui „Marin al Pârvului” (4 

copii la rubrica „Morţi”), al Mariei, slugă la „madama Fani”, al 
lui Ștefan argintaru (1852), al lui Tache, cârciumar din Curtea 
de Argeș (6 august 1853) — cu popa lordache și Floarea 
„erița” la morţi —, al lui Pandele, zidar (2 noiembrie 1850), al 
lui „Nicolae închinătoru” (cu un „Iosif ermonah” la „morţi”), al 
lui „Ioniţă vizitiu(l) de la protopopu” (bănuim că protopopul 
Constantin Brădeanu, inițiatorul pomelnicului; în Pitești mai 
erau și alți protopopi ai episcopiei Argeș, dar și ai Mitropoliei, 
care aveau în subordine sudul judeţului Mușcel). Pomelnicul, 
care însumează 49 de file, se încheie cu cel al lui moș Preda, 
notat pe a doua copertă. 

Un manuscris important. În numărul viitor, altul, al 
aceleiași biserici, din 1872, o continuare a istoriei sociale a 
mahalalei galbene din Pitești în secolul al XIX-lea. 


Note: 

1Marin M. Braniște, llie Diaconescu, Pisanii, însemnări şi 
manuscrise din vechile biserici ale oraşului Piteşti (1) (în contiunare, 
Pisanii, însemnări...)în „M.O.”, anul XXIII, 1971, nr.1-2, pp. 63-64. 

2sSJAAN,, fond C.R.S.C./Parohia Buna Vestire-Greci, Pitești, 
Dos 30/1862, Morți, f. 1: „Protopopu Costandin Iconomu Brădeanu, 
64 ani”. 

3Marin M. Braniște, Însemnări pe vechile cărți de slujbă de la 
bisericile din Pitești, în „M.O.”, anul XIII, 1961, nr. 1-4, p. 202. 

4SJAAN,, fond C.R.S.C. / Parohia Buna Vestire-Greci, Pitești, 
Dos. 19/1851, Botezați, f. 1. 

Ss JAAN,, fond C.R.S.C. / Parohia Buna Vestire-Greci, Pitești, 
Dos. 1/1832, Cununaţi, f. 1. 

Ss JAAN,, fond C.R.S.C. / Parohia Buna Vestire-Greci, Pitești, 
Dos. /1844, Cununaţi, f. 1. De altfel, pe boierul Alecu Tigveanu îl 
găsim în 1857 căsătorit a treia oară, cu o Alexandra Manoleasca, 
vezi S.J.A.A.N., fond C.R.S.C. / Parohia Buna Vestire-Greci, Pitești, 
Dos. /1844, Botezați, f. 3. 

Arhiva bisericii „Buna Vestire-Greci” din Pitești, Dos. 1, f. 197. 
Mulţumim părintelui profesor Valentin Olteanu, parohul bisericii, 
pentru accesul la documente. Toponimul "Uiasca” există și astăzi în 
zona pădurii Găvana. 

Bălașa, fata popii Badea, în 1838, vezi S.J.A.A.N., fond 
C.R.S.C. / Parohia Buna Vestire-Greci, Pitești, Dos. 8/1838, 
Cununaţi, f. 1, și Grigorie, nepotul popii Nicolae, S.J.A.A.N., fond 
C.R.S.C. / Parohia Buna Vestire-Greci, Pitești, Dos. 13/1845, 
Botezați, f. 1. 

în vara anului 1832 stătea în mahalaua Tabaci (azi, zona 
bisericii Sf. Ilie), vezi S.J.A.A.N., fond C.R.S.C. / Parohia Buna 
Vestire-Greci, Pitești, Dos. 1/1832, Cununaţi, f. 1. La o lună de când 
cunună la Greci niște tineri, se mută în mahalaua galbenă (a bisericii 
Grecilor), vezi S.J.A.A.N., fond C.R.S.C. / Parohia Buna Vestire- 
Greci, Pitești, Dos. 1/1832, Cununaţi, f. 2. 

10s J.A.A-N,, fond C.R.S.C. / Parohia Buna Vestire-Greci, Pitești, 
Dos. 11/1844, Cununaţi, f. 1. 

11s.J.A.A.N., fond C.R.S.C. / Parohia Buna Vestire-Greci, Pitești, 
Dos. 11/1844, Cununaţi, f. 1. 

12s J.A.A-N,, fond C.R.S.C. / Parohia Buna Vestire-Greci, Pitești, 
Dos. 24/1856, Morți, f. 1. 

Arhiva bisericii „Buna Vestire-Greci” din Pitești, Dos. 1, f. 430. 

14Arhiva bisericii „Buna Vestire-Greci” din Pitești, Dos. 1, f. 290, 
f. 396, 

SUn diacon Costandin figura slujitor aici, la biserica Greci, în 
1808, vezi Șt. Berechet, Catagrafia episcopiei Argeșului în 1808, în 
„B.O.R.”, seria a Il-a, anul XL, 1922, p. 685. Un diacon Stan ( „sărac, 
25 de ani”), figura la schitul piteștean Buliga în 1824, vezi lon 
lonaşcu, Catagrafia eparhiei Argeș la 1824, București, 1942, f. 33. 

16s.JAAN., fond C.R.S.C. / Parohia Buna Vestire-Greci, Pitești, 
Dos. 21/1853, Morți, f. 1. 

17S.J.A.A-N,, fond C.R.S.C. / Parohia Buna Vestire-Greci, Pitești, 
Dos. 15/1847, Botezați, f. 4. 

Transcris eronat "Ostroveni" în Marin M. Braniște, lie 
Diaconescu, Pisanii, însemnări..., p. 64. 

MOTORSPORTUL ARGEŞEAN 
SE CONJUGĂ LA... TRECUT (XX) 


Continuăm povestea ultimilor ani din existenţa echipei de 
raliuri a uzinei de la Colibași, evidențiind contribuţiile șefului 
acesteia, Necula, la revigorarea ei. 


Pleacă unul, sosesc doi 

Titi Aur a plecat fără să fi cunoscut satisfacţiile şi gloria la 
care spera şi la care îi dădeau dreptul clasa lui deosebită. La 
momentul acela, Automobile Dacia nu-i putea asigura 
mijloacele care să-i permită accesul la grandoarea ce-i 
fusese sortită în steaua destinului său. Dar Necula nu a 
disperat în faţa unei asemenea pierderi. Avea deja soluţia 
pentru a-i substitui lipsa. Şi nu una, chiar două. La echipă au 
fost aduse două persoane deosebite. Unul dintre aceştia se 
numea Heinz Gâllner. Era un român care locuia în 
Germania. Pentru toate acestea era numit „Sasul“. Pilota un 
VW Golf GTi personal, cu care reuşise în anul precedent, pe 
când servea în echipa lui Grigorescu, să devină campion 
absolut. Racolat de Necula, acesta va aduce cu el şi numărul 
unu de concurs, ce devenise un fel de rara avis pentru cei de 
la Colibaşi. Heinz mai poseda şi o vastă experienţă în 
materie de motorizare VW, ce se potrivea de minune cu 
persistenta idee a lui Necula de a fi propulsat de o „Liberta“ 
cu motor german. Cum se şi întâmplase în ultimele sezoane. 
În plus, Nova, noul model al uzinei, urma să primească şi 
botezul competiţiilor. Cum era firesc şi recomandabil. lar 
pentru a o impune în faţa adversarilor era nevoie de o 
motorizare super-serie. Adică, de altceva. Mai ales că după 
o perioadă de oarecare recesiune manifestată în cursele 
româneşti, anul 1995 a fost unul al relansării. Tot mai mulţi 
români și-au adus maşini de top, la nivelul mondial al zilei. 
Aşa că opţiunea spre mecanica străină era absolut 
justificată. Heinz Gâliner a răspuns fără ezitare chemării, 
angajându-se atât în campionat, cât şi în prepararea 
automobilelor Nova de grupa H. 


ing. Nicolae COSMESCU 


Transmisia produce o adevărată 


hecatombă 

Sub aspect sportiv, Heinz a avut un debut răsunător în 
noua echipă. Lucru ce se întâmplă mai întotdeauna cu un 
nou venit. Prima cursă va fi mereu de referinţă. Uneori pentru 
tot timpul cât evolueză în acea structură. EI, numărul unu, 
conducea dansul „la el acasă”, în Raliul Braşovului, până 
când o planetară rebelă a necesitat apelul la mecanici. 
Numai că mica echipă pe care a avut-o la dispoziţie în acel 
moment nu s-a ridicat la înălţimea prestigiului cu care fusese 
odată acreditată şi problema a rămas nerezolvată. Kaput! 

Anul întreg va fi, de altfel, un nesfârşit de lung şir de 
eşecuri. Toate generate de nepotrivirea dintre puterea mult 
prea sălbatică a motoarelor faţă de fragilitatea unor 
componente ale transmisiei. Un sezon în care Gâllner n-a 
reuşit niciodată să cocheteze cu victoria. La fel şi în anul 
următor, când „bestiile“ vor fi fost îmblânzite. Abia în 1997 îl 
vom regăsi pe un podium final. Şi nu pe cea mai înaltă 
treaptă a sa. Va fi însă campion cu echipa. 

Ei bine, tocmai atunci când maşinile erau în sfârşit 
competitive, când punerea lor la punct fusese înţeleasă şi 
intrase sub control, când totul era OK sub aspect sportiv, 
echipa îi mulţumeşte lui G5liner pentru tot ce făcuse pentru 
ea şi părţile se separă amiabil. 

Cel de al doilea personaj sosit în echipa Dacia, odată cu 
Gâllner, era mult mai puţin rezonant decât al campionului 6n 
titre. Îl chema Bogdan Marişca, şi provenea din nesecatul 
izvor de talente care a fost întodeauna Clujul curselor 
motorizate. 

Era foarte tânăr şi nu avea „în braţe“ decât un singur 
sezon. Dar unul care i-a făcut pe mulţi să cadă pe spate. În 
chiar anul său de debut, Marişca s-a clasat pe podiumul 
clasei sale. O asemenea recomandare nu-l putea lăsa 
indiferent pe şeful competiţiilor uzinei. 





Trebuia luat. Necula i-a făcut propunerea şi 
Marişca n-a aşteptat o a doua invitaţie. Aşa 
ceva nu se putea refuza. 

Ca sportiv, pilota bine în ciuda unei 
experienţe reduse şi a unei maşini 
penalizată de o concepţie ce nu o destina 
| competiţiilor. Era ambițios, tenace, ştia ce 
vrea. Calităţi pe care le apreciase şi 
Necula. Dar mai ales punea pasiune în tot 
ce făcea pentru curse. Aceasta este 
picătura ce-i diferenţiază pe sportivi. 
Fiindcă toţi muncesc, toţi se antrenează. 

Oricare manager din sportul auto ştie că 





Sosirea lui Heinz G5llner, campionul €6n 
titre, a însemnat şi reapariţia numărului 
„unu” de concurs pe o maşină a 
echipei Automobile Dacia. Pentru 
ultima dată în istoria acesteia. 

rezultate deosebite nu se pot obţine decât pe două căi. 
Unice. Fie progres tehnic, fie uman. Este un adevăr 
axiomatic în această disciplină. În general, în întregul 
motorsport. Necula a vrut să le reunească pe ambele! Fapt 
absolut remarcabil. Despre factorul uman ştim de acum totul. 
Sau aproape totul, fiindcă n-am vorbit de senzaţionalul Puiu 
Rusu. 

Cum un pilot, cât de mare ar fi, nu poate obţine victoria 
dacă nu are şi o maşină aptă să învingă, ceea ce-i mai 
rămânea şefului de competiţii de la Dacia, tocmai asta era. 
Să pună la dispoziţia sportivilor material de prim rang. Cu 
atât mai mult cu cât modelul Nova, tocmai fusese lansat pe 
piață. 

Nu trebuia ignorat faptul că cel mai bun impact mediatic 
este tocmai angajarea automobilului în competiţiile auto. 
Este o condiţie aproape sine qua non. Însă, pe lângă 
avantaje, există şi un risc major: dacă nu se impune, va 
suferi la capitolul imagine. Pe atunci, la noi conta mai puţin 
acest aspect. 

Dar lumea voia să lucreze profesionist. Şi aici avem în 
vedere aproape exclusiv staff-ul competiţiilor. Lui Necula, 
aspectul îi serveşte de minune. lar ideea este una singură: 
apelul la o motorizare din exteriorul tării. Era ceea ce el 
numea „impactul tehnicii venită de afară“. S-a orientat spre 
un motor de VW Golf GTi. Bazament pe care alergase şi 
până atunci. Dar acum voia ceva mai mult decât de serie. 
Dorea să fie preparat „la mama lui“, în Germania. Restul, 
zice Necula, „era dezvoltat din gama proprie Dacia“. Practic, 
se ajunsese de la o Dacia Nova cu mecanică clonată după 
Renault, la un model de competiţii tixit de euro-componente. 


Revolta transmisiei e anihilată 

Variantele de raliu, preparate cu o motorizare extrem de 
puternică, se dovediseră dezastruoase de-a lungul întregului 
sezon din 1995. Cea care ceda cu o regularitate demnă de o 
cauză mai bună era transmisia. Dar nu ambreiajul, care era 
bi-disc. Şi nici cutia de viteze. Pentru a elimina această 
sumbră perspectivă, s-a apelat la o firmă italiană ce le-a 
livrat cutii secvențiale, cu şase trepte. Dar tot nu se pusese 
capăt „revoltei“ transmisiei. Mai rămâneau planetarele. S-au 
probat flanşe realizate la Audi Sport, dar problemele au 
continuat. Mai reuşite, spune Puiu Rusu, pilot şi inginer 
angrenat în punerea la punct a monstrului, 

se încheiase deja. Însă, odată rezolvată această problemă, 
lucrurile vor sta cu totul altfel. Maşina devine o adevărată 
rachetă sol-sol. O revelaţie ce a băgat groaza în adversari. 


Superputerea coalizează adversarii 

Cum uriaşele resurse materiale utilizate, asociate 
extraordinarului efort uman al celor amintiţi mai înainte îşi 
arătaseră potenţialul, trebuia ca şi numele echipei să fie unul 
mai viril, mai adevărat. S-a optat pentru combinaţia 
lingvistică anglo-română intitulată Dacia Racing Team. Care, 
trebuie să recunoaştem, suna bine de tot. Dar şi amplifica 
îngrijorarea adversarilor. Ei îşi văd periclitate investiţiile 
materiale deosebite, făcute pentru a-şi aduce în campionat 
maşini de raliu veritabile. Recunoscute şi omologate de FIA. 

Toţi aceştia îşi unesc eforturile într-o grupare, ce solicită 
federaţiei române de specialitate scoaterea „Super Novelor“, 
cum erau numite maşinile de competiţii ale uzinei, în afara 
legii. În fruntea acţiunii sunt chiar foşti componenți ai 
acesteia, George Grigorescu şi Dacian Banca. Dar şi alţii. 
Toţi sportivii se exprimă pentru alinierea regulamentelor 
competiţionale interne la cele ale FIA. Respectiv, un 
campionat numai pentru maşini cu omologare în vigoare. lar 
federaţia acceptă. Însă nici grupa H nu putea fi abandonată. 
Însemna nu doar excluderea echipei din Colibaşi, ci şi a altor 
sportivi. Practic, s-ar fi diminuat drastic numărul 
participanţilor. În momentul acela, grupa H cuprindea circa 
75% din întregul platou. În ciuda zdrobitorului argument, nu 
se reuşeşte reintroducerea acesteia în campionat. 

Până la urmă se ajunge la un compromis. Contestatarilor 
li se dă dreptate, forul sportiv acceptând în lupta pentru 
titlurile naţionale numai pe cei ale căror maşini au omologare 
FIA. Ceea ce uzina nu avea, dar acţiona deja în acest sens. 
lar celor scoşi în afara campionatului li se oferea şansa să 
lupte cu „legaliştii“ în toate cursele, dar într-o competiţie 
paralelă, intitulată cum altfel decât Cupa României. Inţiativă 
valabilă atât la raliuri, cât şi la viteză. Ea era deschisă tuturor 
grupelor, şi fusese instituită pentru a veni în sprijinul uzinei 
care, cum bine zicea Necula, „nu se mai vedea în 
campionat“. 

Cupa României nu a trăit decât în sezonul în care a fost 
creată. Şi a dispărut mai ales pentru inconvenientul că 
echipajul care se impunea nu dobândea şi titulatura de 





participant la „proiect“ deşi încă nu 
aparţinea „sistemului“, adică echipei, au 
fost cele realizate la... Metrom Braşov. 

După păreri autorizate ale celor prezenţi | 
în competiţiile acelui dezastruos an, 1995, 
cele patru automobile înscrise în campionat 
n-au reuşit, împreună, să facă mai mult BE 
decât „100-150 km pe probe“. Îngrozitor de 
puţin. Şi niciodată n-au fost văzute la finişul 
vreunui raliu din calendar. 

Abia după cea din urmă încercare, 
majorarea planetarelor în zona de joncțiune 
cu autoblocantul, maşinile au devenit 
competitive. Dar tristul sezon al anului 1995 





Pe drumurile de pământ, numite eronat 
„macadam”, „Super Novele” îşi arătau 
limitele. Rusu a exprimat-o cel mai 
tranşant: „nici chiar un campion 
mondial nu ar fi putut face mai mult”. 

Memorii 


campion. Un dezavantaj major în faţa sponsorilor. După care 
s-a venit cu ideea înlocuirii ei cu un ...campionat open, în 
aceleaşi condiţii de participare. Campionul absolut era dat 
doar de clasamentul FIA. Învingătorul ierarhiei generale open 
nu se chema campion, ci ocupant al locului întâi. 

Competiţia open nu a rezistat nici ea prea mult. Numai doi 
ani. În care cei de la uzină nu s-au impus niciodată la 
individual, cu toate că maşinile erau continuu mise â jour. 


Un titlu la echipe, 


dar niciunul la general 

Disputele din afara traseelor odată încheiate, rămânea ca 
duelul la baionetă să consfinţească dacă temerile 
contestatarilor „Super Novei“ erau întemeiate sau nu. 

Pentru Dacia Racing Team, sezonul avea să fie unul de 
adevărată senzaţie. După atâtea ghinioane de care avusese 
parte în anul precedent, acum soarele lumina şi „strada 
uzinei“. Rusu, noul recrut, domină cu strălucire grupa H şi 
devine campionul acesteia. Titlu dublat, firesc, de cel de la 
clasă. Grupa H devenise apanajul său. La fel şi Ştefan 
Vasile, triumfător la clasa lui. 

Cu toate acestea, lumea s-a speriat degeaba. „Super 
Novele”, deşi foarte bine dotate şi acum extreme de fiabile, 
nu fac faţă unor modele de grupa A şi chiar N. Evident, nu 
toate, ci doar cele ce aveau la bord sportivi de excepţie fac 
legea atât în „campionatul curat“, cât şi în cele onorifice. 

Tot ce mai putea spera uzina, care să-i confere o aură 
deosebită, era titlul pe echipe. Aici bătălia a fost excepţional 
de disputată. Pâna pe ultimii kilometri ai campionatului din 
1997, trupa Dacia Racing Team s-a bătut magistral cu 
puternicii săi adversari, pe care până la urmă „i-a dovedit”. 
Din păcate, va fi ultimul titlu la echipe. 

În anul următor a „murit“ şi open-ul. Grupa H a rămas pur 
şi simplu în paralel cu campionatul. Dar era acceptată la start 
şi învingătorul ei era recunoscut drept campion. 

Practic, însă, nu mai exista o comparaţie directă între 
Dacia Nova de grupa H şi maşinile „legale“. 








Marişca (Dacia Liberta) în faţa unei „Super Nove” 
pilotată de Ștefan Vasile! Orice iluzie este exclusă. 
Câteva viraje mai departe, poziţiile se vor schimba. 





Cupa Dacia Nova; 


câteva din culisele ideii 

Nu putem încheia incursiunea în istoria automobilismului 
argeşean fără a vorbi despre o altă iniţiativă demnă de toată 
admiraţia, la care a fost parte şi Necula cu apropiații săi. 

Ce a mai făcut acesta în afara a ceea ce ştim deja? Ei 
bine, Dan, împreună cu un alt Dan, au „pus pe roate“ o cupă 
monomarcă. A doua din istoria recentă a automobilismului 
românesc, după Trofeul Dacia Sport. Reamintim, operă a 
conducerii grupării sportive IATSA Piteşti. 

Primul Dan menţionat într-o frază anterioară era desigur 
Necula. În calitate de şef al competiţiilor de la Dacia nu se 
putea concepe o asemenea competiţie, cu produsele 
acesteia, fără implicarea sa. Însă pentru triumful adevărului 
trebuie să spunem că nu el a fost vioară întâi. Cel care îşi 
poate atribui făra dubii paternitatea iniţierii Cupei Dacia Nova 
este Dan Boboescu. Un inginer timişoarean, devenit după 
'89 om de afaceri şi navigatorul lui Necula în raliuri. 
Boboescu a întocmit un proiect de creare a acestei 
competiţii. Pe care, împreună, l-au supus aprobării 
managerului general al Dacia. Care, în afara implicării 
materiale pe care o presupunea pentru societatea sa, a 
sesizat perfect lovitura de imagine ce o promitea această 
magnifică idee, de a oferi un autoturism „la cheie“, gata 
pregătit pentru competiţiile auto. O iniţiativă venită în sprijinul 
celor cu posibilităţi materiale modeste, dar doritori să 
practice acest sport. Faţă de care unii ar putea să aibă şi 
dotare nativă, nu doar chemare. Aşadar, în faţa unei 
asemenea perspective demne de toată lauda, rezoluţia pusă 
de managerul general a fost fără echivoc, amintindu-ne 
parcă de refrenul unui hit la modă cu mulţi ani în urmă: „da, 
da, da!”. Aceasta a fost rezoluţia ce dădea verde startului în 
Cupa Dacia Nova. 

Boboescu, cu prilejul unei plăcute reîntâniri la „Pîrîul 
Rece”, mi-a relatat că maşinile cumpărate de la uzină erau 
preparate la Procar Timişoara, firma sa, cu elemente tehnice 
produse de firme de prestigiu de pe mapamond, ceea ce a 
permis ridicarea la un standard superior al Novelor pentru 
această competiţie. Fără însă a le face un preţ prohibitiv. 

S-a dorit „reabilitarea talentului în faţa agresivitătii potenţei 
financiare de a achiziţiona cai-putere şi cât mai multe roţi 
motoare“. Cum s-ar zice, în termenii marketing-ului 

contemporan, „şanse egale la ofertă“. Bineînţeles, şanse 
egale între cei angrenaţi în această compeţiţie. 


Stop motor! 

lată-ne ajunşi, după un periplu printr-o istorie mai mult 
decât glorioasă, la capătul epopeii celei mai faimoase echipe 
de curse auto a României, din toate timpurile. Cea a uzinei 
Dacia, fără nicio îndoială! O echipă care decenii de-a rândul 
a fost stindardul automobilismului de pe aceste superbe 
meleaguri. Dar care a avut parte şi de o perioadă mai dificilă, 
de care tocmai am aflat. Pe atunci, în ciuda super-maşinilor 
pe care le realizaseră, Necula şi oamenii aflaţi sub bagheta 
sa n-au mai avut acces la cele mai importante titluri 
naţionale. 

Singura „mărire“ la care putea spera rămânea doar 
victoria pe echipe. Ea era o provocare extremă, pentru că în 
mai bine de un deceniu nu îl reuşise decât o singură dată. O 
„sensibilitate“ ciudată, chiar impardonabilă, de care echipa n- 
a reuşit să se vindece. 

Maşinile de grupa H, realizate prin apelul masiv la 
tehnologiile „de afară“, erau printre vedetele curselor. Însă, 
spre ghinionul lor, evoluau într-o categorie proscrisă. 


Memorii 


Omologarea acestor adevăraţi „monştri mecanici“ în grupa 
A, ar fi necesitat cheltuieli exorbitante chiar şi pentru o uzină 
constructoare de autoturisme. Care atunci se afla în pragul 
unei noi ere: urma să aparţină grupului Renault. 

În această perspectivă, ce părea deosebit de atrăgătoare, 
cunoscându-se apetitul marelui constructor din Hexagon 
pentru sportul auto, aşteptându-l pe Renault, Necula s-a 
preocupat de pregătirea unei Nove de 1,6 litri, în vederea 
omologării. De data asta, nu mai putea fi vorba de 
componente sau bazamente de VW, de care erau tixite 
„Super Novele“. 

S-au avut în vedere componente de la Renault Maxi Clio, 
bien sur ! Le mai trebuia doar un motor, „pe care îl speram 
când ar fi venit francezii“. 

Aceştia au venit, au văzut despre ce e vorba, şi n-au mai 
dat “verde“ continuării. Aveau o strategie de dezvoltare a 
firmei care era mult mai importantă decât reclama făcută de 
curse sau evidenţierea mai rapidă a hibelor tehnice din 
concepţie, prin intermediul întrecerilor. 

Nu s-a procedat cu brutalitate în stoparea activităţii, dar 
până la urmă... nu s-au mai auzit zgomotele virile ce 
creşteau adrenalina doar când se apăsa scurt, la „blană”, 
pedala de acceleraţie. 

Ştefan Vasile, 
în amurgul 
prodigioasei 
sale cariere, 
înfruntând 
„macadamul” 
raliului 
organizat de 
clujeni. 

















Un adevărat 
pluton de Dacia 
Nova, preparate 
de Procar, erau 

întotdeauna 

prezente la 
start. 





Și liniştea s-a aşternut 
definitiv peste 
compartimentul de 
competiţii de la Colibaşi. 
Culmea, tocmai când se 
împliniseră trei decenii de 
prezenţă continuă pe 
traseele de concurs 
româneşti şi ale unei părți a 
lumii. 

La finalul lui 1999, 
întreaga „gaşcă” a rămas 
pe drumuri. Fiecare luând-o 
încotro a crezut că e mai 
bine. Sau unde a putut. 

Atunci, în toamna lui 
| 1999, s-a sfârşit istoria 
“| acesteia. Dar a făcut loc 
legendei. 

Biserica Tuturor Sfinţilor 























Biserica cu e Tuturor ii A și N erării 
Nicolae din cartierul piteștean Găvana | a fost 
construită în anul 1817 și întregul complex bisericesc a 
fost restaurat între anii 2007 și 2014. 

















